Ashutosh Tiwari: Bhojpuri Celebrity Profile - Movies, Photos, Videos - Biography & Birthday\nHome » Ashutosh Tiwari\nनीलकमल सिंह आ शिल्पी राज के भोजपुरी गाना ‘लहरिया लूटा ए राजा’ रिलीज हो गइल बा. नीलकमल सिंह आ शिल्पी राज एह गाना के गवले बाड़न. गीत के बोल आशुतोष तिवारी लिखले बाड़न. संगीत के प्रस्तुति विकास यादव कइले बाड़न. एह विडियो के निर्देशक हउवें पवन पाल. नीलकमल सिंह के एह वीडियो सॉन्ग में देखल […]\nपिचकारी में रंग नइखे | Neelkamal Singh, Shilpi Raj | Pichkari Me Rang Naikhe | Bhojpuri Video 2022\nगिफ्ट दियाई होली में | Neelkamal Singh | Gift Diyayi Holi Mein | Bhojpuri Video 2022\nby Anandi March 9, 2022 March 9, 2022\nलाइक बिना लाइक के ना जिहे | Khushbu Tiwari KT | Laika Bina Laiki Ke Na Jihe | Bhojpuri Video 2022\nआ जईहS दस के | Neelkamal Singh | Aa Jaiha Das Ke | Bhojpuri Video 2022\nपुष्पा की श्रीवल्ली | Neelkamal Singh | Pushpa ki Shrivali | Bhojpuri Video 2022


सवाल सुन के बुखारी के बोखार हो गइल – टटका खबर\nA local Urdu journalist Md.Chishti dared to ask Shahi Imam Abdullah Bukhariapointed question about Ayodhya dispute. He said that the land records of year 1528 show the land in the name of King Dasharath who was the father of Rama, so why not hand over the land to Hindus ? This question infuriated Bukhari so much that he and his henchmen beat the journalist blue. Bukhari was addressingapress conference at Lucknow.\nलखनऊ में पत्रकार सम्मेलन करे आइल दिल्ली के जामा मस्जिद के शाही इमाम अब्दुल्ला बुखारी से एगो उर्दू अखबार के पत्रकार मो॰चिश्ती पूछ दिहलन कि जब साल १५२८ का खसरा में अयोध्या वाली जमीन राजा दशरथ का नामे देखावल गइल बा, आ राम राजा दशरथ के वारिस रहलन त काहे ना मुसलमान लोग ओह जमीन के हिन्दूवन के सँउप देत ? सवाल सुनते बुखारी के बोखार चढ़ि गइल आ लगलन अनाप सनाप बके. उनका बोली से लागत रहुवे कि कवनो गुण्डा मवाली केहू के धमकावत बा. बुखारी खातिर ई कवनो पहिला बेर ना भइल. जबे कवनो पत्रकार उनका के मुसीबत में डाले वाला सवाल पूछे के हिमाकत करे ला त ऊ ओकरा से मारपीट करे पर उतारु हो जाले.\nकाल्हुओ मंच पर बइठ के ओह पत्रकार के धमकवला से संतोष ना भइल त बुखारी आ उनकर सहयोगी बाद में मंच से उतर के ओह पत्रकार के जमके धुन दिहले. सब कुछ कैमरा का सोझा भइल बाकिर पुलिस के त केहू शिकायत दर्ज करावे वाला चाहीं. एहसे बुखारी का खिलाफ कवनो मुकदमा दर्ज नइखे भइल आ सेकूलर मीडिया एह खबर के मजबूरन प्रसारित त कर दिहलसि बाकिर तय मानीं कि बुखारी का खिलाफ ओकरा खड़ा होखे के कवनो संभावना नइखे आ बुखारी एही तरह बीच बीच में बोखार के शिकार होत रहीहें.\nराष्ट्रमण्डल खेल में पदक के सैकड़ा पार कइलसि हिन्दुस्तान


मनोज भावुक के एकल कथा पाठ – Anjoria\nमनोज भावुक के कहानीकार का रूप में बहुत कमे लोग जानेला. अधिका लोग उनका के कवि आ फिल्म समीक्षके का रूप में जानेला. पिछला दिने मैथिली-भोजपुरी अकादमी, दिल्ली तीन दिन के एगो साहित्यिक पर्व के आयोजन नई दिल्ली के मंडी हाउस का त्रिवेणी कला संगम में कइलस. एह आयोजन में मनोज भावुक के कथाकार रूप उनुका एकल कथा पाठ से सामने आइल. भावुक एह आयोजन में अपना प्रेम कहानियन के अभिनेयता का साथे पाठ कइलन.\nकहानी के प्लॉट, भउजी के गाँव, तेल नेहिया के, लड़ेले त अंखिया बथेला करेजवा काहे, अउर तहरे से घर बसाइब मनोज भावुक के लिखल प्रेम कहानि हईं सं जे नब्बे का दशक चर्चा के केंद्र में रहली सँ आ मनोज भावुक के एगो नवही कहानीकार के रूप में स्थापित कइली सँ. . ”तहरे से घर बसाइब” कहानी पर पटना दूरदर्शन साल 1999 में एगो भोजपुरी धारावाहिको चलवले रहुवे जवना के पटकथा, संवाद आ गीतो मनोजे लिखले रहलें. बाद में मनोज के रूझान गीत- ग़ज़ल आ कविता ओर भइल आ ऊ एगो कवि का रूप में जानल जाए लगलें.\nअकादमी के आयोजित एह कविता पाठ, कहानी पाठ आ संगोष्ठियो में मनोज भावुक छवले रहले. सुने वालन के खास निहोरा पर उनुका सस्वर कविता पाठ आ ग़ज़ल पाठो करे पड़ल. संस्था के सचिव राजेश सचदेवा आ मुख्य अतिथि गिरीश चन्द्र श्रीवास्तव मनोज के रचनन के जमके तारीफ़ कइलें.\n(स्रोत अनूप तिवारी)\nPrevious Post: निरहुआ के ‘‘वर्दीवाला गुन्डा’’ 31 मई से बिहार में\nNext Post: अबकी देश चूकल त फेर ढेर दिन ले सम्हरे के मौका ना मिली


’एक लैला तीन छैला’ धर्मेश मिश्रा आ बालेश्वर सिंह – Anjoria\nअगस्त 23, 2014 एक लैला तीन छैला, धर्मेश मिश्रा, बालेश्वर सिंह\n’एक लैला तीन छैला’ के एगो छैला धर्मेश मिश्रा\nभोजपुरी सिनेमा स्टार धर्मेश मिश्रा जल्दिए रिलीज होखे वाली फिलिम ’एक लैला तीन छैला’ मे रानी चटर्जी संगे एगो रोमांटिक गाना में नजर अइहें.\nआर. एम. फिल्म्स प्रा.लि. के बैनर के एह फिलिम के निर्माता मल्लाह के बेटा मुकेश साहनी के कहना बा कि एह फिलिम के हर देखेवाला के टिकट का संगे एगो इनामी कूपनो दिहल जाई जवना के लकी ड्रा में पहिला विजेता के कार आ दुसरका के मोटर साइकिल दिहल जाई. एकरा अलावहू बहुते पुरस्कार राखल गइल बा.\nशाद कुमार निर्देशित एह फिलिम में रानी चटर्जी, अरविन्द अकेला ’कल्लू’, राकेश मिश्रा, धर्मेश मिश्रा, राजू श्रेष्ठा, के के गोस्वामी, सी पी भट्ट, अनूप अरोरा, रिन्कू घोष, पुष्पा वर्मा, मेहनाज शर्राफ, बालगोविन्द बंजारा, साहिल शेख, सीमा सिंह, बालेश्वर सिंह अउर संजय पाण्डेय के मुख्य भूमिका बा.\nखून बहे चाहे…खून के नदी, अंजली सिरिफ बालेश्वरे सिंंह के\nभोजपुरी सिनेमा जगत के खल अभिनेता बालेश्वर सिंह लैला के प्यार का खुमार में अइसन दिवान हो गइल बाड़न कि कहत चलत बाड़न कि अब ‘खून के खून बहे चाहे…खून के नदी, अंजली सिरिफ हमरे होखे के चाहीं’.\n‘एक लैला तीन छैला’ फिलिम के नायिका अंजली का प्यार मे आन्हर भइल बालेश्वर सिंह के दुष्टई देखले बनी एह फिलिम में.\nपहिले बतावल जात रहे कि ‘एक लैला तीन छैला’ 29 अगस्त से बिहार आ झारखण्ड मे रिलीज होखी बाकिर अब तारीख आगा बढ़ा दिहल गइल बा.


समाजवादी पार्टी के झटका देत ओकर राज्यसभा सांसद रशीद मसूद सोमार का दिने कांग्रेस में शामिल हो गइलन. एह बाति के घोषणा दिल्ली में दिग्विजय सिंह कइलन. अपना इस्तीफा का बारे में रशीद मसूद के कहना बा कि आजम खाँ पूरा पार्टी पर काबिज हो गइल बाड़न. बतावल जात बा कि रालोद के अजीत सिंह का बाद अब रशीद मसूद के शामिल हो गइला से कांग्रेस के बहुते राजनीतिक फायदा मिली.


केहू देखले नइखे रिंकू घोष जइसन स्टारडम – Anjoria\nरिंकू घोष से बड़हन स्टारडम भोजपुरी के कवनो नायिका नइखी देखले. उनुकर एक झलक पावे खातिर लाखन के भीड़ जुट जाले जवन ई बतावे खातिर काफी बा कि भोजपुरिया लोगन में रिंकू घोष के कतना क्रेज बा. पिछला दिने हाजीपुर में अपना फिल्म “सईंया ड्राइवर बीबी खलासी” के शूटिंग करत घरी दर्शकन के बड़हन हुजूम जुट गइल रहुवे. सभे परेशान रहे रिंकु से आटोग्राफ आ फोटोग्राफ खातिर. ओही में एगो बुढ़ियो आइल रहली जे रिंकू के बतवली कि ऊ “विदाई” देख के रिंकू घोष के आपन बेटी मान लिहले बाड़ी. रिंकू उनका साथे बहुते देर ले रहली आ कहली कि उनुका घरे जा के खइबो करीहें. रिंकू कहली कि नवहियन के बहुते भीड़ देखले बानी बाकिर कवनो उमिरदराज महिला हमरा के बेटी बोलावे ई पहिला बेर देखनी.\nकहल जात बा कि फिल्म “सईंया ड्राइवर बीबी खलासी” में खलासी का भूमिका में रिंकू घोष एक बेर सगरी दर्शकन के दिल जीते जा रहल बाड़ी.


‘नाटक’ – भाग 1- भोजपुरी कहानी – कुमार मुकेश | Bhojpuri News Website\n‘नाटक’ – भाग 1- भोजपुरी कहानी – कुमार मुकेश\nई कहानी कुमार मुकेश द्वारा भोजपुरी में लिखल गइल बा. कहानी के पहिला भाग पढ़ल जाव..\nप्यार के कहाँ केहू कवनो छंद में बांध पवलें बा,न जात पात,न ऊंच नीच, प्यार त बस प्यार होला. मन के कवनो कोना में जब केहू के अरमान के दिया जरे शुरू हो जाला,जब केहू के सीरत मन में बस जाव आ केतनो निकलला पर भी ना निकले तब समझ लेवे के चाहीं कि प्यार गहरा गइल बा. प्यार त प्यार होला, कबो प्रेमी प्रेमिका होलें प्यार में त कबो कबो मंजिल अकेले भी तय करे के पड़ेला.\nताली के गड़गड़ाहट से धियान टूट गइल. काहें से कि नाटक पर से पर्दा गिर गइल. लेकिन धियान टूट के भी कहीं मानो अटकल रहे, कहीं अझुराइल रहे मन.\nमन बेचैन होत रहे,लागल कि नाटक ना बल्कि जीवन पर पर्दा डाल देले होखे. ‘तू हमार कबो रहबे ना कइला कुमार, हम तोहरा से बस बतियावत रहीं आ हमरा ना पता रहे कि तू एह के ई नाम दे देब, हम के भूला जा’ , ‘हमके भूला जा…….!…!…’\nआवाज मन के पर्दा पर गूंजे लागल ,बुझाव कि जान निकल जाइ. अपना सीट से उठ के बैग से बोतल निकाल लिहनीं आ जबले खाली ना भइल बोतल तब तक सिर पर गिरावत रही गइनी. सिर ठंडा हो गइल लेकिन ई नाटक दिल आ दिमाग दूनो के हिला दिहलसि.\nमानो अबही काल्हु के ही त बात बा. जब नया नया रिश्तेदारी जुड़ेला त लोग रिश्ता निभावे के खातिर धधा जाला. शादी खातिर जब रिश्ता आइल तब केहू माना न कर पावल आ दिन बारी रखा गइल.\nभइया के शादी के दिन जून के गर्मी में रखा गइल रहे. सब केहू तइयारी में लागल रहे लेकिन साँच बताई त हमरा ना मालूम रहे कि ई रिश्ता हमार जिंदगी बदल देइ. घर गांव देहात में शादी से पहिले लईका ,लईकी देखला के भी रिवाज होला, मेहरारू भ मरद जाके लईकी देखे ला लोग. जिद कर के हमहूँ चली गइनी, साँच कहीं त भउजी देखे के इच्छा त हमरो रहल.\nचांद,सूरज के अँजोरिया नियर निमन भउजी देख के मन गदगद हो गइल,ढेर सारा सपना रहल भउजी के खातिर, भउजी घरे अइहें त हई बात करब, हइसे मजाक करब, लेकिन ओहिजा एकहू शब्द ना निकलल हमरा मुह से.\nखैर, उ शुभ बेरा आइये गइल, बारात लेके सब कोई उनकरा घरे पहुँचल. चारो ओर जगमग जगमग करत लाइट के बीच ,सबकर चेहरा के मुस्कान देखे लायक रहल. दुआर पूजा के रश्म निभावल जात रहे. हमहूँ सोचनी काहें ना एकबार हमहूँ देखी कि का होत बा?\nनज़र कबो दुआर पूजा के तरफ त कबो लोगन के बीच घूमे लागत, गांव के मेहरारु अपना गारी गीत में लागल रहली.\nजून के गर्मी के आंच सबका माथे से पसीना निकाल के रख देले रहे लेकिन सूरज के किरिन जब भोरे भोरे घास के पतई पर पड़े ला त केतना निक लागेला आ ओकर सुघराई के वर्णन ना कइल जा सके ओइसन सुघराई रहल, गाल के पास लटकल बार बेरी बेरी उ अंगूरी में नचा के टार देत रहली. आंख के काजर मानो आसमान में बदरी लागल होखे आ बरसे के खातिर तैयार होखे. ओठ जइसे गुलाब के ताजा ताजा पंखुड़ी होखे अइसन रहे.\nअचानक उनकरा पर नज़र पड़ल आ दिल पहिले नज़र में उनकर हो गइल, आंख उनकरा चेहरा से हटे के खातिर तइयार ना रहल. अइसन बुझाइल जइसे हमारा भीतर से केहू जान निकाल लेले होखे.\nमेहरारुन के साथे मिल के उहो गीत गावत रहली लेकिन मन के भीतर के मन उनकरा हिलत होठ देख समुझे की उ हमरे के बालावत बाड़ी. कल्पना में हम इहो भुला गइनी कि हम सैकड़ो लोगन के भीड़ में खड़ा बानी.\nअचानक उ सकपका गइली काहें से कि हमारा नज़र के उनकर नज़र पकड़ लेले रहे. लेकिन उ अचानक हंस दिहली आ उनकर मंद हसी हमरा दिल के भा गइल आ साँच कही त उ दिल मे समा गइल रहली.\nअचानक आवाज से हमार धियान टूट गइल , दुआर पूजा खतम हो गइल रहे,सब लोग बरियात के पानी पियावे ले जात रहे. अचानक नज़र आगे गइल त उ नज़र ना देख मन बेचैन हो गइल आ नज़र उनकरे के खोजे लागल.\nसगरो मेहरारु घेरा बना के चुमावन करत रहली. दुआर पूजा के बाद मेहरारू लईकी दूल्हा के चुमावन करेली. सायद एहिजा उ मिल जाव एहि सोच के साथ तनिक हमहू आगे बढ़ के देखे लगनी. मेहरारू कुल मजाक करत चुमावन करत रहली लेकिन उनकर दर्शन ना भइल.\nसोचनी कि अब एहिजा से चलल जाव आ लेकिन नज़र सामने से आवत चेहरा पर पड़ल त दिल के आंगन में रात के अन्हरिया में अंजोर हो गइल. मन के मोर नाचे लागल.\nबलखात कमर मानो आसमान के चमकत बिजुरी आज कही जगह गिरी आ बिजुरी से कई लोग घाही हो जाई. उनकर चाल में एग अजबे नशा रहल.\nअचानक उनकर आवाज से धियान टूट गइल आ हम आपन मोबाइल के कैमरा बंद कर के ओहिजा से चल दिहनि. कब उ चुमावन शुरू कइली आ कब हम मोबाइल कैमरा से उनकर तसवीर लेबे शुरु कइनी पता ही ना चलल. उ कैमरा देख हड़बड़ा गइली आ हमरी तरफ इशारा कर के कुछ कहली आ हम हड़बड़ा के उहाँ से निकल गइनी.\nमन अझुरा गइल रहे,दिल पर हाथ रखले बिना पता चल गइल कि दिल धड़क रहल बा. दिल पर आपन जोर ना रहे.\nकुमार…ए कुमार.., केहू एतना तेज झकझोर दिहल कि सब ख्वाब,बियाह,मंडप सब हट गइल. दोस्तन के साथे नाटक देखे आइल रहनी आ अपना अतीत के पन्ना पलटे शुरू कर देले रहनी. लेकिन हमरे दोस्त हमके सोच में देख झकझोर के जगा दिहलसि.\nकुमार.., कहां भूला गइला हो!, नाटक खत्म हो गइल, घरे ना जइब का? भउजी जोहत होइहें. हं…, हड़बड़ाहट में आवाज ना निकलल, हम अपना दोस्त के साथे घरे चल दिहनी.\nलेकिन मन नाटक आ हकीकत में अबहुनो फरक ना क पावत रहे. अबहुनो इहे आवाज गुंजत रहे ‘तू हमार कबो रहबे ना कइला कुमार, हम तोहरा से बस बतियावत रहीं आ हमरा ना पता रहे कि तू एह के ई नाम दे देब, हम के भूला जा’ , ‘हमके भूला जा…….!…!…’\nकहानी जारी रही दुसरका भाग में….\n‘नाटक’- भाग2– भोजपुरी कहानी – कुमार मुकेश\nजाने कइसे गजल में बदलिए गइल\nसब कुछ जे लुटा के अमीर बनल-कुमार मुकेश


11-11-11 से ‘प्राण जाई पर वचन न जाई’ – Anjoria\nभोजपुरी फिल्म ‘प्राण जाई पर वचन न जाई-एक वादा’ एगो रिकार्ड बनावे वाली बा. ई 11-11-11 के बिहार में रिलीज होखी आ एकर प्रीमियर शो 11 नवंबर 2011 के ठीक 11 बजके 11 मिनट पर होखी, भोजपुरी फिल्मिन के प्रेमी दर्शक अपना सुपर स्टार रवि किशन के एह फिल्म में देखीहें. तीन तीन गो अभिनेता अभिनेत्रियन का बीच एह फिल्म में मुख्य भूमिका करेवाला रवि किशन निगेटिव किरदार में बाड़ें. हालांकि इंटरवल का बाद उनुकर भूमिका सकारात्मक हो जाई.\nधर्म नगरी काशी का पृष्ठभूमि पर बनल एह फिल्म में सगरी दृश्य बनारसे के बा. लगभग सवा करोड़ लगा के बनल एह फेमिली ड्रामा में ‘साढ़े तीन बजे मुन्नी ज़रूर मिलना’ जइसन मसालेदार आइटमो सांग ना जे फिल्म के रिलीज से पहिलहीं से धूम मचवले बा. मुख्य कलाकार रवि किशन, राजीव दिनकर, निजाम खान, अक्षरा, महक, खुशी सिंह, नीलिमा, जफर खान, विजय बहल, अशोक सेठ, राजेश तोमर, शिवा वर्मा, राजेश सिंह, अरविंद श्रीवास्तव का साथे आइटम गर्ल सपना आ रूबी सिंह बाड़ी.\nनिर्देशन के.डी. के, छायांकन फिरोज खान के, एक्शन मास्टरी मसूद पटेल के, संगीत राजेश-रजनीश के आ गीत विनय बिहारी के बा. निर्माता महिपालदास गुप्ता के कहना बा कि एह फिल्म के अधिकतर कलाकार बनारस से बाड़े आ एहिजा शूटिंग करावे के मकसद रहे एहिजा के कलाकारन के प्रमोत कइल. निर्माता गु्प्ता के पूरा उमेद बा कि फिल्म के आइटम नंबर से फिलिम के बढ़िया कमाई होखी.\nPrevious Post: माओवादियन पर भरोसा कइल भारी पड़ऽता ममता के\nNext Post: भक्ति इंटरटेनमेंट के पहिला फिल्म से तुलिप सिंह अउर विनय आनंद के हैट्रिक


अगस्त 22, 2010 भोजपुरी फिल्म\nनिरहुआ के तबियत खराब, शूटिंग रद्द\nभोजपुरी सिनेमा के किंग सुपर स्टार दिनेश लाल यादव निरहआ के खसरा, मीजल्स, हो गइल बा. जवना चलते उनकर फिल्म आखिरी रास्ता के शूटिंग रुक गइल बा आ ऊ हैदराबाद से मुंबई आ गइल बाड़न जहवाँ ऊ अपना माई का देखरेख में स्वास्थ्य लाभ करीहे. परो साल उनकर पैर के हड्डी टूटला का चलते उनकर एगो फिल्म निरहुआ न॰ १ के शूटिंग रोके पड़ल रहे.\nआ जा, सलटि लिहल जाव\nभोजपुरी सिनेमा के स्ट्रगलर अभिनेत्री रीतू पाण्डे एगो भोजपुरी फिल्म निर्देशक वंश पाठक पर आरोप लगवले बाड़ी कि फिल्म में नायिका के रोल देबे खातिर ऊ रीतू के सलटि लेबे के नेवता देत बाड़न. धमकावतो बाड़न कि ना सलटलू त कैरियर बरबाद कर देब. पुलिस मामिला का तहकीकात में जुटल बिया आ पहिला नजर में शिकायत सही बुझइला पर वंश पाठक के थाना बोलावल जा सकेला.\nनक्सली ताण्डव परब बनत बा खेला\nएस पी आर्ट्स क्रिएशंस के भोजपुरी फिल्म खेला के शूटिंग बिहार का मुजफ्फरपुर आ वैशाली जिला के महुआ पातेपुर आ मीरपुर में फिल्मावल जा चुकल बा. बाकी हिस्सा गुजरात का राजपिपला में फिल्मावल जाई. एह फिल्म में नक्सली ताण्डव में होखेवाला आम आदमी के हत्या देखावल गइल बा. रविकिशन एह फिल्म के नायक बाड़न जे प्रेमी, फौजी, आ गँवई जवान हर रुप में कमाल कइले बाड़न.\nकल्पना शाह का साथे रॉबिन खान फिल्म कुसूर में\nदर्जनो भोजपुरी फिल्मन में काम कर चुकल अभिनेत्री कल्पना शाह का साथे नवोदित कलाकार रॉबिन खान भोजपुरी फिल्म कुसूर का मुख्य भूमिका में बाड़न. फिल्म के शूटिंग पुरा हो चुकल बा आ आजुकाल्हु एकर एडिटिंग चलत बा.\nअब चाइनीज निर्माता बनइहें भोजपुरी फिल्म\nएह घरी भोजपुरी सिनेमा के सुनहला दौर चलत बाटे आ भारते के ना अनिवासी भारतीयो आ विदेशो के लोग भोजपुरी फिल्म बनावे में दिलचस्पी लेबे लागल बा. एकर टटका उदाहरण देखे के मिलल बा चीन के एस टेंग आ जैरिमन चुआ के कंपनी पोलानिया वत्स इन्टरटेनमेंट के भोजपुरी फिल्म चुन्नू बाबू सिंगापुरी से. कवनो चीनी निर्माता के ई पहिलका भोजपुरी फिल्म होखी.


भाजपाई बहारन यशवंत सिन्हा तृणमूल का घूरा पर – टटका खबर\nचुनाव देश-दुनिया मनोरंजन राजनीति\nMar 13, 2021 तृणमूल, भाजपा, ममता, यशवंत सिन्हा\nडूबते को तिनके का सहारा कहावत के सही साबित करत भाजपा के बहारन, बाकिर कबो बाजपेयी सरकार में उनुकर वित्त मंत्री रहल, यशवंत सिंहा आजु तृणमूल कांग्रेस में शामिल हो गइलन.\nउनुका एह फैसला से तृणमूल के भा खुद यशवंत के का फायदा होथे जा रहल बा एकरा के त कवनो बड़का राजनीतिक गुरु घंटालो निकहा ना समुथा पइहें. बाकिर ममता के छोड़ के भाजपा में शामिल होखत सांसदन-विधायकन के भीड़ का बीच कुछ तोस जरुर मिल जाई तृणमूल के. आ यशवंतो शायद एही तिनका का सहारे घूरा के दिन फिरे के अनुमामन लगवले होखीहें.\nएएनए के ट्वीट में यशवंत बतावत बाड़ें कि कंधार विमान अपहरण कांड में ममता अपना के बंधक राखे के प्रस्तवा दिहले रही. अब एह प्रस्ताव के ना माने के अफसोस भाजपा के होखत होखी. बाकिर इहो हो सकेला कि अपहरण कर्ता ममता के बंधक माने ला तइयार ना भइल होखल होइहें स.\nयशवंत के एह बयान का बाद टि्वटर पर मीमन के बाढ़ आ गइल बा.\nकुछ नमूना नीचे दीहल जात बा –\n😂 pic.twitter.com/Yaukk0dB6b— the jadooguy (@JadooShah) March 13, 2021\nBJP should always remember that opportunities don’t come knocking on the door everyday. When people like @MamataOfficial didi offered herself as an exchange for any damn thing, it should have been grabbed with both hands. BJP is still repenting for it even after almost2decades.— Raju (@nbrengaraju) March 13, 2021\npic.twitter.com/SH3hwAGSav— दलीप पंचोली🇮🇳 (@DalipPancholi) March 13, 2021


नीतीश कुमार के इस निर्णय से बिहार में फैली ख़ुशी की लहर! - Nitish Kumar's decision to spread the happiness of Bihar!\nMon Sep 23 2019 16:29:42 GMT+0530 (IST)\nHome > राज्य > बिहार > पटना > नीतीश कुमार के इस निर्णय से बिहार में फैली ख़ुशी की लहर!\nनीतीश कुमार के इस निर्णय से बिहार में फैली ख़ुशी की लहर!\nSpecial Coverage News | 11 Jun 2019 2:50 PM GMT | पटना\nपटना: मुख्यमंत्री नीतीश कुमार की अध्यक्षता में बिहार कैबिनेट की आज महत्वपूर्ण बैठक हुई जिसमें कई अहम निर्णय लिए गए और 17 एजेंडों को स्वीकृति प्रदान की गई. बिहार सरकार के इस फैसले से प्रदेश वासियों में ख़ुशी की लहर दौड़ गई.\nTags: Patna Bihar Nitish Kumar Nitish Kumar's cabinet meeting Big news of Bihar government Bihar breaking news


हाउ टू फइलल प्रधान मंत्री सुरक्षा बिमा योजना हिंदी में बताये? » How To Fill Pradhan Mantri Suraksha Bima Yojana Hindi Me Bataye - Download the Vokal App\nहाउ टू फइलल प्रधान मंत्री सुरक्षा बिमा योजना हिंदी में बताये?...\nविकी आपका स्वागत प्रधानमंत्री सुरक्षा बीमा योजना क्या है मैं आपको बताना चाहता होते हैं जिसके अंतर्गत आपको ₹200000 तक का बीमा हो जाता है इसे बीमा को आवेदन करने के लिए आप जन सेवा केंद्र पर जाकर अपना सबसे बीमा योजना कर सकते हैं अप्लाई कर सकते हैं धन्यवाद\nvicky aapka swaagat pradhanmantri suraksha bima yojana kya hai main aapko batana chahta hote hain jiske antargat aapko Rs tak ka bima ho jata hai ise bima ko avedan karne ke liye aap jan seva kendra par jaakar apna sabse bima yojana kar sakte hain apply kar sakte hain dhanyavad\nविकी आपका स्वागत प्रधानमंत्री सुरक्षा बीमा योजना क्या है मैं आपको बताना चाहता होते हैं जिस\nतो आपका पूछा गया प्रश्न है कि हाउ टू गेट प्रधानमंत्री सुरक्षा बीमा योजना तोऔर पढ़ें


प्रयोगकर्ता वार्ता:Kirtinidhi~bhwiki - विकिपीडिया\nराउर बहुत-बहुत स्वागत बा Kirtinidhi~bhwiki जी !\nKirtinidhi~bhwiki जी, एह समय रउँआ विकिमीडिया फाउन्डेशन के परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त डिजिटल ज्ञानकोश हवे, जेवन अइसन भइया-बहिनी लोग मिल के लिखले बा जे ज्ञान बाँटे में बिस्वास करत बाटे। एह समय ए परियोजना में 20,318 सदस्य लोग शामिल बाटे। ई बहुते खुशी क बाति बा कि रउँओं ए में शामिल हो गइल बाड़ीं।\n--रमेश बात-चीत १८:५१, ५ अगस्त २०१० (UTC)\nUnfortunately, your account clashes with another account also called Kirtinidhi. To make sure that both of you can use all Wikimedia projects in future, we have reserved the name Kirtinidhi~bhwiki that only you will have. If you like it, you don't have to do anything. If you do not like it, you can pick outadifferent name.\n"https://bh.wikipedia.org/w/index.php?title=प्रयोगकर्ता_वार्ता:Kirtinidhi~bhwiki&oldid=148697" से लिहल गइल


Animal smuggling Story in Bhojpuri - Bhojpuri में पढ़ीं- हई देखीं तस्करी-तस्करी – News18 हिंदी\nआईं कुछ रोचक आ चौंका देबे वाला तथ्य के जानकारी लिहीं जा. आधा रात के अन्हार भइल रहे. जगह रहे पश्चिम बंगाल के मुर्शिदाबाद जिला के सीमा जहां बांग्लादेश के बार्डर बा. बीएसएफ (बार्डर सिक्यूरिटी फोर्स) के जवान दू गो मेहरारुन के ध के ले आइल लोग. बीएसएफ के जवान कहल लोग कि अन्हार के फायदा उठा के ई दूनो मेहरारू बांग्लादेश से हमनी का देश में अबे ढुकली ह सन.\nLast Updated : January 21, 2022, 19:27 IST\nwritten by :विनय बिहारी सिंह\nतस्कर एकनी के बार्डर पार करा देले बाड़े सन, काहे से कि हर जगह तार से बार्डर के नइखे घेरल गइल. कुछ जगह अभी घेरल बाकी बा. अब ए दूनो मेहरारुन के तलाशी भइल. एकनी के कच्छा आ जांघ में सोना के बिस्कुट बन्हले रहली सन. एक बेर खूब भारी घास के बोझा के बीच में भारी मात्रा में गांजा मिलल रहे. अब बीएसएफ के जवान सीमा पर कौनो मेहरारू देखते चौकस हो जाले सन. ओकनी के दिमाग में खतरा के घंटी बाजे लागेला.\nपश्चिम बंगाल में पशु तस्करी के गाय- गोरू के तस्करी कहल जाला. गांजा तस्करी के नांव बांग्ला में जस के तस बा. अभी हफ्ता भर पहिले मालदा जिला में बांग्लादेश बार्डर पर पशु तस्करन से अकेले एगो बीएसएफ के जवान लड़ि के शहीद हो गइल. एगो अउरी घटना सुनीं- पेट्रापोल, पश्चिम बंगाल के बांग्लादेश बार्डर ह. त पेट्रापोल में बीएसएफ 50 किलो गांजा का साथे दू गो तस्करन के पकड़ लिहुअन स. ई दूनो घटना के कोलकाता के अखबार प्रमुखता से छपुअन स. पशु आ गांजा तस्करी बीएसएफ खातिर कड़ा चुनौती बनि गइल बा. एकर कारन ई बा कि भारत आ बांग्लादेश के सीमा 2, 216 किलोमीटर लंबा बा. हर जगह कंटीला तार लागलो बा त रात खान तस्कर ओ तार के काटि देले सन. बांग्लादेश में कुछ संवेदनशील जगहन पर ऊंचा कंटीला तार लगावल गइल बा. त पशु तस्कर तार के बिना कटले लीवर प्रणाली से पशु के ओ पार से ए पार क देले सन. ई लीवर प्रणाली का ह? लीवर प्रणाली माने एगो क्रेन नियर मशीन जौना से पशु के ओ पार से ऊंचाई तक टांगि के तार के ऊपरे ऊपर ए पार उतार दिहल जाला.\nएकरे के लीवर प्रणाली कहल जाला. एकरा के झूला प्रणाली भी कहल जाला. रात का अन्हारा में ई काम खूब होला. अब रउरा मन में सवाल उठत होई कि ई पशु तस्करी होला काहें? त रउरा जानते बानी कि हमनी का देश में पशु तस्करी गैर कानूनी बा. बाकिर बांग्लादेश में पशु तस्करी वैध बा. बांग्लादेश में मांसाहार के खूब प्रचलन बा. हमनियो का देश में मांसाहार कम नइखे. बकरा का अलावा भी कई गो जानवरन के मांस कतने लोग चाव से खाता. हम- रउरा नइखीं जा खात त ओसे ओह लोगन पर कौनो असर पड़े के नइखे. त मान ली ए पार (भारत) से गाइ- गोरू ओ पार (बांग्लादेश) गइल. त ओ पार जाते टैक्स वगैरह देके ई तस्करी वैध हो जाई. काहें से कि ओइजा पशु के कहीं से ले आवल मना नइखे. बांग्लादेश में बीफ खाए वाला लोगन के संख्या ज्यादा बा. तस्करन से बीएसएफ के जवानन के मुठभेड़ के घटना बीच- बीच में आवत रहेला. एने केंद्र सरकार बार्डर पर बहुत कड़ाई कइले बिया. एसे तस्कर बौखला के हमला करे लागल बाड़े सन. ओकरो दवाई होता.\nएने सीबीआई (केंद्रीय जांच ब्यूरो) पिछला साल एही जनवरी में ई कहि के सबका के चौंका दिहलस कि हमनी का देश के गाय के कई गो खेप अवैध रूप से बांग्लादेश में पहुंचावल जा रहल बा. आरोप लागल कि एह तस्करी में कुछ बीएसएफ आ कस्टम के भी लोग शामिल बाड़े. आरोप त बा कि कुछ कथित नेता लोग भी एकरा के संरक्षण दे रहल बा आ खूब कमाई क रहल बा. बाकिर काम करेके तरीका अइसन बा कि कौनो प्रमाणे ना मिली. अउरी तेज कड़ाई भइल. अब बीएसएफ वाला लोग ढेर चौकस हो गइल बा. अब कहल जा रहल बा कि बार्डर पर जतना पशु आ गांजा तस्करी होता ओमें से खाली पांचे प्रतिशत तस्करी बीएसएफ वाला रोक पावता, बाकी पंचानबे प्रतिशत तस्करी धड़ल्ले से चालू बा. सीबीआई एह तस्करी के पीछे काम करे वाला गिरोह के तह तक पहुंचे के कोशिश में बिया. सीबीआई जानतिया कि मालदा, मुर्शिदाबाद जइसन जिला बांग्लादेश के बार्डर पर बाड़न स आ एही रास्ता से लगभग रोज गाय- गोरू के तस्करी होता.\nएमें हरियाणा आ उत्तर प्रदेश के पशु ढेर दाम में बेचाले सन काहें से कि ओकनी के ऊंचाई ढेर होला आ मांस अधिका होला. बाकी नस्ल कम ऊंचाई वाली होली सन आ ओकनी में कम मांस होला. हमनी के देश में गोमांस के तस्करी पूरी तरह बैन बा. गोमांस के प्रति हमनी के सरकार बहुते सख्त बिया. बाकिर अवैध काम करे वाला चैन से कइसे रहि सकेले सन. सन 2016 में सीबीआई अनुमान लगवले रहे कि खाली गोमांस के अवैध तस्करी से पश्चिम बंगाल के तस्करन के 15 हजार करोड़ के फायदा होता. ढेर ना, आठ साल पहिले वाला आंकड़ा पर नजर डालीं. सन 2014 में तस्करी कके ले जात करीबन एक लाख दस हज़ार पशुअन के बीएसएफ ज़ब्त कइले रहे. सन 2016 तक सीमा पर ज़ब्त पशुअन के संख्या एक लाख 69 हज़ार तक पहुंच गइल. बांग्लादेश से गाय- गोरू के ओह देशन में तस्करी कइल जाला जहां गोमांस ज्यादा प्रचलित बा. भारत से कम दाम में पशु खरीद के ओह धनी देशन में तीन से चार गुना ज्यादा दाम पर बेचल जाला जहां गोमांस भोजन के रूप में कइल जाला.\nबांग्लादेश के तस्कर माल ओ पार से ए पार ले आवे खातिर मेहरारू आ छोट लइकन के भी इस्तेमाल करेले सन. पहिले त मेहरारू आ लइकन पर शक ना भइल. बाकिर जब मेहरारुन आ लइकन का लग से सोना आ गांजा मिले लागल त बीएसएफ के अफसरन के माथा ठनकल. अब त एतना कड़ा पहरा हो गइल बा कि मेहरारू आइए ना सकेली सन. बाकिर आरोप बा कि दू हजार से ज्यादा किलोमीटर लंबा बार्डर में, जहां बीएसएफ के तैनाती नइखे, ओइजा से मेहरारू आ जाली सन आ कोलकाता आ दिल्ली में नौकरानी के काम करेली सन. एही से भारत के जनसंख्या लगातार बढ़ि रहल बा.\nएही बीच एगो अउरी घटना सामने आइल. पिछला चार जनवरी के बीएसएफ के जवान तीन गो तस्करन से 3147.51 ग्राम सोना के 17 गो बिस्कुट आ एगो सोना के बार (छड़) के साथे पकड़लल लोग. जब्त सोना के बिस्कुट के अनुमानित कीमत 1,55,58,167.35/- रुपया बा. तस्कर सोना के बिस्किट के उत्तर 24 परगना जिला के सीमावर्ती इलाका से तस्करी के माध्यम से बांग्लादेश से भारत ले आवे के कोशिश करत रहुअन स. गिरफ्तार भइल तस्कर आ जब्त सोना के बिस्कुट के आगे के कार्रवाई खातिर कस्टम कार्यालय को सौंप दिहल गउवे. अतना कड़ा चौकसी के बाद भी तस्कर जान पर खेलि के अवैध काम कर रहल बाड़े सन. कई बार त तस्कर बीएसएफ के जवानन पर हमला क देले सन. एगो बीएसएफ के जवान के मृत्यु के बात ऊपर बतावल गइल बा. बीस गो तस्करन के गिरोह एक साथे बार्डर पार क लेले रहुअन स. पुलिस कहेले कि जेकर अवैध कमाई के चस्का परि जाई ओकरा ईमानदारी वाला काम नीके ना लागी. अइसन लोग अवैध काम करे खातिर आपन जान भी दे सकेला. मरे- मारे पर उतारू हो सकेला.\nसीबीआई के बीच में अइला का बाद स्थिति बदलि गइल बा. चौकसी खूब गहिर भइले बा, जासूसी तंत्र भी विस्तारित आ सिस्टमेटिक भइल बा. केंद्र सरकार बहुत गंभीरता से एह मामला के ले रहल बिया. त अब पहिले जइसन मनमाना मामला नइखे. बांग्लादेश के तस्कर लोग मराता. तस्करन में भय के संचार हो गइल बा. जौन ढीठ तस्कर बाड़न स, ओकनियो के दवाई खोजाइले होई. सीबीआई केहू के कइसे छोड़ि दी. त राडार पर ऊहो लोग बा, जे एह तस्करन के ए पार भा ओ पार मदद कर रहल बा.\nFIRST PUBLISHED : January 21, 2022, 19:27 IST


एगो सवाल सब भोजपुरिया भाई लोग से.... - JaiBhojpuri.com\nPosted by Piyush Tiwary on September 4, 2012 at 10:33pm in समाचार\nसब भाई बंधू लोग के पियूष तिवारी के प्रणाम बा.....\nएक बात रुआ सब से जाने के चाहत रहनी हा कि आखिर कहे हमनी के माई भाषा भोजपुरी के आठवीं अनुसूची में जगह नइखे मिळत....नीचे लिखल कुल भाषा आठवीं अनुसूची में शामिल बा :-\nजहाँ तक हमरा मालुम बा नेपाली आपण देश के भाषा न हा...और मैथिलि बोले वाला लोग के संख्या हमनी से मतलब भोजपुरी बोले वाला लोग से भी कम बा....आखिर इतना सब के बावजूद भी भोजपुरी कहे नइखे शामिल होत आठवीं अनुसूची में और इतना नौटंकी और तमाशा कहे हो रहल बा.....हम एह्जा के सब वाद प्रतिवाद पढनी हा जून के भोजपुरी के अधिकार दिलावे खातिर बा.... हम ता बस ई जाने के चाहत बनी कि आखिर कहे ऐसन....जब मैथिलि और नेपाली हो सकत बा ता फेर भोजपुरी कहे न....आज भोजपुरिया लोग दुनिया के कौन कोना में नइखे लोग.....\nरुआ सब के जवाब के इंतज़ार रही....\nराउरे सब के आपण,\nपियूष तिवारी Tags:\nPermalink Reply by नबीन भोजपुरिया ( NB ) on September 4, 2012 at 10:36pm पीयुष जी प्रनाम आ जय भोजपुरी\nमैथिली नेपाली आ उपरा के बकियवा 20 भाषा वाला लोग जब आपस मे भेटाला मिलेला त अपने भाषावा मे बतियावेला बाकि जब भोजपुरिया लो आपस मे भेटाला मिलेला त भोजपुरी छोड के मय भाषा मे बतियावेला ।\nई सबसे बडहन कारन बा । जवना भाषा के अपना घर मे पुछताछ ना रही जे अपना माई के आदर ना करी ओकर पुछ भा ओकर आदर दोसर काहे आ कईसे करी ?\nPermalink Reply by Piyush Tiwary on September 4, 2012 at 10:42pm ई बतिया रुआ एकदम सही कहनी ऐ भाई जी.... हम ता कई बार लोग से सुन चुकल बनी जब हम भोजपुरी में बात करीले घर से चाहे केहू भाई बंधू से मिलला पर कि काहे ई भाषा बोल तार.... हमर जवाब रहेला कि हम जब बोले के सिखत रही ता हमरा के पाहिले भोजपुरी के बोलल सिखवाल गइल ता हम काहे न बोली तब कहीं जा के लोगवा के मुड़ी शर्म से झुकेला...... अरे नाज बा जी हमरा के हम भोजपुरिया प्रदेश के एगो भोजपुरिया हई......\nPermalink Reply by शशि कुमार सिंह (SHASHI) on September 5, 2012 at 12:11am सबसे बड़ कारण ईहे बा जवन नवीन भईया बतबले बानी...दुसर ऎगो करन जवन हमरा लौउकत बा उ हs ईतिहास मे कैईल गलती जब हम्नी के हिन्दी खतीर आपन कैथी लिपी के छोड़ देहनी जा आ देव्नागरी के भोजपुरी लिखाय लागग उ हमरा समझ से बहुत बड़ गलती रहे जेकर नतीजा ब कि लोग भोजपुरी के येगो बोली कह के नीकल जाला ..\nPermalink Reply by Rajeev Mishra "राजीव भोजपुरिया" on September 5, 2012 at 3:55pm sahmat baani ji ham hun ▶ Reply\nPermalink Reply by Ashutosh Ranjan on September 5, 2012 at 12:01pm पियूष जी प्रणाम,\nसीधा सा जवाब डेम हम राउर एह प्रश्न पर....जब हमहीं आ रउरा आपन भाषा के क़द्र ना करेम सन त दोसर से का अपेक्षा राखत बानी? जब हमही आ रउरा आपन भाषा के सम्रीधी में योगदान देवे के बजाय आपन नाम चमकावे भर के एगो संसाधन बना लेहम जा...जब हमहीं आ रउरा भोजपुरी मंच पर भी भोजपुरी बोले में लाजायेम जा..जब हमही आ रउरा खाली आपन नाम चमकावे के साधन मात्र एह भोजपुरी के बानवे के कोशिश करेम जा..त उहे होई जे अभी हो रहल बा..करोडो लोगन के भाषा के उपेक्षा,,,,,,,,,,,,,,\nजय भोजपुरी ▶ Reply\nPermalink Reply by sanjay panday on September 5, 2012 at 12:47pm piyush ji jai bhojpuriaparnam |\nnavin bhai bahut sahi kahat bade|\nbhojpuri ke aathavi anushuche me jagah na milal\nta ekar jimmedar hamani bani ja |\nkahe se ki hamani bhojpuri se jada hindi bha dosar bhasha\nme byavahar kareni san|jabale hamani na sudharab table ehe haal rahi |\nPermalink Reply by Piyush Tiwary on September 5, 2012 at 7:51pm शशि भाई, आशुतोष भाई और संजय भाई प्रणाम और जय भोजपुरी,.....\nसही कहनी सभे भाई.....एकदम सही जगह पर पहुचल बनी सभे......लेकिन एकर कौनो काट या कौनो उपाय त होई नु......का कैल जव आखिर एकरा खातिर की भोजपुरी के आपण घर में ही बेइज्जत होखे से बचवल जा सके.....हमरा त एके उपाय एकर लौकत बा की आपण आपण इलाका जहाँ जहाँ हमनी के बनी ओह्जा ओह्जा भोजपुरी भाषा के अलख जलवाल जव......\nहमर एक सुझाव बा एह्पर की जहाँ तक हम देख रहल बनी ई वेबसाइट पर सभे लोग सिवान, छपरा, सारण, बलिया और एहिके आस पास से बा,..तब कहे न हमनी के सब केहू के मदद से आपण आपण इलाका में मिल जुल के भोजपुरी केंद्र खोलल जव जेमे भोजपुरी साहित्य से जुडल किताब ,, भोजपुरी के आचा क्षेत्रीय बुजुर्ग जानकार लोग रहे......\nरुआ सब के का विचार बा एह्पर भाई लोग...\nPermalink Reply by Jai Prakash Prajapati on September 15, 2012 at 4:50pm piush ji pranam navin ji ke bichar se hamahu sahmat bani\nPermalink Reply by Pramod Kumar Tiwari on September 18, 2012 at 7:53pm पियूष जी एकर सोझ जवाब त ई बा कि भोजपुरिया लोग के अपना भाषा से प्रेम नइखे। भोजपुरी के बढि़या लेखक लोग हिन्‍दी में लिखेला ना कि भोजपुरी में। रउआ नागार्जुन के टक्‍कर के एगो नाम बता देहीं जे यात्री नाम से मैथिली में शानदार रचना करत रहीं। जेह दिन हमनी के आपसी राजनीति छोड़ के भोजपुरी के हित में सोचे लागब जा ओह दिन एह भाषा के वाजिब हक एकरा के मिल जाई।\nPermalink Reply by अभिनन्दन गुप्ता on September 18, 2012 at 9:46pm नविन जि के बात से हम सहमत बानि कुछ लोग आपस मे भोजपुरी बोले मे सर्माला और जे भोजपुरी खातिर थोड कर भि देला उ भोजपुरी के देवता बने लागे ला जैसे राजनितिक से जुड्ल आदमी कुछ भोजपुरी गायकऔर सिनेमा बनाये वाला चुछ सीनेमा के हिरो आ चुछ भोजपुरी गाना गावे वला जेकरा के खालि भोजपुरि समाज ना बल्कि पुरा हिन्दुश्तान जानत बाटेई लोग के भोजपुरी के मान सम्मान के बारे मे ओकरा के कैसे अधिकार दिलावल जय ओकरा उपर ना बात करिहे उ त बश दिखावे लागे ले कि हम हैई भोजपुरीय हिरो मने कि जनावे लगे ल लो कि भोजपुरी हमरा से जियत बिया त कैसे भोजपुरी आठ्वी अनुसुची मे आई लोगन के बतावे के परि कि भोजपुरी भोजपुरिया से नैखे जियत बोल कि भोजपुरीया भोजपुरी से जियत बात ज्यादा सोचला से निक बा कि मिल के कुछ कैल जवआइ भोजपुरी खातिर कुछ कैल जावजय भोजपुरी\nPermalink Reply by Anoop Srivastava on September 20, 2012 at 10:06am पीयूष जी प्रणाम,\nबहुत गम्भीर सवाल उठवले बानी रउआ आ भाई लोग जउन कारण के साथ जवाब देहले बा ऊहे सही बा । कुल मिला के हर आदमी के अपने व्यक्तिगत स्तर से पहल करे के पड़ी, केहू दुसरा के मुँह तकले कुछु ना होई ....ए विषय पे एइजुक पहिलवों जब जब बतकही भइल बा, लोग के तिलमिलाहट आ आक्रोश निकरल बा .....हम त ईहे कहब कि, चउकी से चउका ले भोजपुरिया महक बिखेरल जरूरी बा ....साथे साथे गैर भोजपुरी लोग के भोजपुरी के सम्पन्नता आ मधुरता के बारे में, बतावत रहे के पड़ी ..धन्यवाद आ जय भोजपुरी भाई ।\nPermalink Reply by RAJEEV RANJAN RATHAUR on October 1, 2012 at 8:10pm Maithali ke pichhe kahe paral wara uho apne sarir ke ang wate. Tohar bhash naikhe ta kehu ke ta jarur ba....\npl Mr Twari dont tag this type of massege.


मॉरीशस में होखे जा रहल बा अंतराष्ट्रीय भोजपुरी फिल्म अवार्ड – Anjoria\nमई 31, 2015 भोजपुरी फिल्म अवार्ड, माॅरीशस\n6 जून के भोजपुरी फिल्म उद्योग के पहिलका अंतराष्ट्रीय अवार्ड ‘बीआईएफए’ मॉरीशस में आयोजित कइल गइल बा. मॉरीशस के पोर्टलूइस के स्वामी विवेकानंद हॉल में 2014 के भोजपुरी सिनेमा के सर्वश्रेष्ठन के सम्मान कइल जाई. एकर आयोजन यशी फिल्मस् प्रा०लि० अउर एमजीटी वर्ल्डवाईड वन लिमिटेड का तरफ से करावल जा रहल बा.\nबतावल जात बा कि एह समारोह में कुणाल सिंह, मनोज तिवारी ‘मृदुल’, रवि किशन, दिनेशलाल यादव ‘निरहुआ’, पवन सिंह, खेसारीलाल यादव, प्रवेशलाल यादव, रानी चटर्जी, आम्रपाली, मधुशर्मा, शुभी शर्मा, स्मृति सिन्हा, अक्षरा सिंह, सारा शर्मा, उर्वर्शी चौधरी, वगैरह कलाकार, लोक गायिका कल्पना अउर देवी, भाजपा सांसद संजय जयसवाल, इम्पा अध्यक्ष टी०पी० अग्रवाल, निर्माता अभय सिन्हा, सुजीत तिवारी, राहुल कपुर, शंकर रोहड़ा, निदेशक राज सिप्पी, असलम शेख, अजय श्रीवास्तव, अभिनेता ब्रजेश त्रिपाठी, प्रकाश जैस, प्रचारक निशांत उज्जवल (प्रशांत निशांत) खास रूप से शामिल होखीहें.\nएह समारोह में मॉरीशस के प्रधानमंत्रीओ आवे वाला बानी. यशी फिल्म्स के अभय सिन्हा के मुताबक भोजपुरी सिनेमा ला ई सम्मान के बात बा. आयोजन के सगरी तइयारी हो चुकल बा आ एकरा से भोजपुरी सिनेमा उद्योग में खुशी के माहौल बा.


Old Bhojpuri Song All Song Lyrics » Hindi Note Book\nOld Bhojpuri Song\nJeena Bhi Kya Hai Jeena (Pawan Singh) Lyrics\nMarch 23, 2022 by Ravi Shankar Prasad\nTani Ja Ja Ye Badra (Pawan Singh) Lyrics\nKalhu Tohar Mehandi Rachi (Pawan Singh) Lyrics\nMarch 12, 2022 by Arvind Maurya\nKari Kekara La Saukh Singar (Bharat Bhojpuriya) Lyrics\nJuly 14, 2021 by Govind Singh\nPyar Me Tohra Pitail Bani Ghar se (Khesari Lal Yadav) Lyrics\nJune 29, 2021 by Arvind Maurya\nPyar Me Tohra Pitail Bani Ghar Se Is Old Bhojpuri Hit Song Sung By Khesari Lal Yadav From ‘Man Ba Ta Toli‘ Album. This Song Is Written By Ruby kumari While Music Given By Angel Music. It’s Released By Angle Music Official Channel Youtube Channel.\nPyar Me Tohra Pitail Bani Ghar Se\nप्यार में तोहरा पिटाईल बानी घर से\nनईखी मिलत बाबू जी के डर से\nगिर गईनी हम तs सबका नजर से\nपहरा परल बा अपना प्यार पs\nहोता जुलुम प्रेमी लाचार पs\nहो ..! पहरा परल बा अपना प्यार पs\nकईसे बचल जाई दुनिया के कहर से\nखोद खोद के पुछतावे प्यार हो\nकईसे जियब तहरा बिना यार हो\nतू ना चहबु अब तs मर जाईब जहर से\nकृष्णा बेदर्दी लगे जाईब\nदुःख कमला बाबा से सुनाईब\nपवन सुबोध खून गिरतावे सर से\nNaikhi Milat Babu Ji Ke Dar Se\nGir Gaini Hum Ta Sabka Najar Se\nPahra Paral Ba Apna Pyar Pa\nHota Julum Premi Lachar Pa\nHo ..! Pahra Paral Ba Apna Pyar Pa\nKaise Bachal Jaai Duniya Ke Kahar Se\nKhod Khod Ke Puchhatawe Pyar Ho\nKaise Jiyab Tahra Bina Yaar Ho\nTu Na Chahbu Ab Ta Mar Jaib Jahar Se\nKrishna Bedardi Lage Jaib\nDukh Kamla Baba Se Sunaib\nPawan Subodh Khoon Giratawe Sar Se\nSanehiya Lagawal (Pawan Singh) Lyrics\nMarch 23, 2022 May 5, 2021 by Arvind Maurya\nPyar Mein Naikhi Gori Hum Bewafa (Pawan Singh) Lyrics\nMay 4, 2021 by Arvind Maurya\nPyar Mein Naikhi Gori Hum Bewafa Is Very Popular Bhojpuri Sad Song Sung By Pawan Singh From ‘Ziddi Aashiq‘ Movie. Star Cast In This Video Are Pawan Singh & Tanu Shree. This Song Is Written & Music Given By Vinay Bihari. It’s Released By Venus Bhojpuri Youtube Channel.\nकेहु दुनिया में नईखे तोहरा सिवा हो तोहरा सिवा\nप्यार में नईखी गोरी हम बेवफा हो हम बेवफा\nचाहे बतिया तू मानs चाहे मत मानs हो मत मानs हो\nजबसे तोहरा से अँखिया मिलवले हई\nदिल के धड़कन में तोहके बसवले हई\nदुःखवा केहु से ना आपन बतवले हई\nलोर केतना बिरह में बहवले हई\nबिना गलती समईया बा दिहले सजा हो दिहले सजा\nजी ना पाईब अगर साथ छूट जाई हो\nसाथ पाईब ना तs किस्मत फुट जाई हो\nजान तू जान लs जान तोहरे में बा हो तोहरे में बा\nKehu Duniya Me Naikhe Tohra Siva Ho Tohra Siva\nPyar Me Naikhi Gori Hum Bewafa Ho Hum Bewafa\nChahe Batiya Tu Mana Chahe Mat Mana Ho Mat Mana Ho\nJabse Tohra Se Ankhiya Milawale Hayi\nDil Ke Dhadkan Me Tohke Basawale Hayi\nDukhwa Kehu Se Na Aapan Batawale Hayi\nLor Ketna Birah Me Bahawale Hayi\nBina Galati Samaiya Ba Dihale Saja Ho Dihale Saja\nPyar Mein Naikhi Gori Hum Bewafa Ho Hum Bewafa\nJi Na Paib Agar Sath Chhut Jaai Ho\nTohse Nehiya Ke Bandhan Je Toot Jaai Ho\nMan Ke Nagari Se Sukh Sara Loot Jaai Ho\nSath Paib Na Ta Kismat Foot Jaai Ho\nJaan Tu Jaan La Jaan Tohre Me Ba Ho Tohre Me Ba\nKable Ishara Karbu (Pawan Singh) Lyrics\nJanuary 29, 2021 by Arvind Maurya\nKable Ishara Karbu Is Superhit Love Romantic Bhojpuri Song Sung By Pawan Singh From ‘Rang Da Pyar Ke Rang Mein‘ Movie. Star Cast In This Video Are Pawan Singh & Monalisa. This Song Is Written By Vinay Bihari While Music Given By Madhukar Anand. It’s Released By Aaryaa Digital Youtube Channel.\nKable Ishara Karbu\nकबले इशारा करबू छत के ऊपर से\nप्यार जब करे के बा तs बहरी आजा घर से\nरहबू लुका के कब ले जमाना के डर से\nप्यार जब करे के बा तs बाहरी आजा घर से\nमौसम रंगीन बाटे बन जा रंगीला\nईहे नु लोग कही कैरेक्टर बा ढीला\nदुरे दुरे रहs जनि अपना लभर से\nप्यार में तs पार करे प्रेमी तूफान हो\nबहरी निकल आवs ऐ हमार जान हो\nरह जाला हर घड़ी मनवा हहर के\nKable Ishara Karbu Chhat Ke Upar Se\nPyar Jab Kare Ke Ba Ta Bahari Aaja Ghar Se\nRahbu Luka Ke Kab Le Jamana Ke Dar Se\nMausam Rangeen Baate Ban Ja Rangeela\nEhe Nu Log Kahi Character Ba Dheela\nDure Dure Raha Jani Apna Lover Se\nPyar Me Ta Par Kare Premi Tufan Ho\nBahari Nikal Aawa Ae Hamaar Jaan Ho\nRah Jala Har Ghadi Manwa Hahar Ke\nOctober 3, 2020 by Ravi Shankar Prasad\nMuhawa Odhani Se Bandh Ke (Pawan Singh) Lyrics\nSeptember 14, 2020 by Govind Singh\nPawan Singh का यह सुपरहिट गाना Wave Music यूट्यूब चैनल से रिलीज़ किया गया है जिसका नाम है – मुँहवा ओढ़नी से बाँध के (Muhawa Odhani Se Bandh Ke) | इस गाना के लिरिक्स राइटर है Arun Bihari जी जबकि म्यूजिक डायरेक्टर है Chhote Baba, Anjani Ramgya & Ratan Sharma. जी | निचे आप इस गाना को सुन सकते है –\nमुँहवा ओढ़नी से बाँध के – लिरिक्स\nजब भेटइबे ना कईल तs\nलउकला से का भईल\nकवनो दावे ना लहल तs\nफउकला से का भईल\nअईसे तs डाढ़ पात\nफर के फुलाईल होखे\nआ जब भेटईबे ना कईल तs\nछऊकला से का भईल\nदेखीं एगो लईका के संघे अईसन घटना घट गईल बा\nकी जब दोबारा ओकरा प्रेमिका से मिले के होता\nतs ऊ उनका से फ़ोन कs के कहता\nकईसे कहता कवना भाव में कहता ऐ भईया\nबड़ी मन करता ये रानी करे के भेट\nअईह कॉलेज सबेर तोहार करब हम वेट\nजवन भईल रहे गलती ना फेर होई हो\nमुँहवा ओढ़नी से …!\nओढ़नी से ! ओढ़नी से !\nमुँहवा ओढ़नी से बान्ही के ना अईह ये जान\nना तs चीन्हे में देर होई हो\nमुँहवा ओढ़नी से बान्ही के ना अईह ये जान !\nना तs चीन्हे में देर होई हो !!\nकपड़ा तू पेन्हिह चटक पियर रंग के\nहथवा में ले लिहs मोबाइल सैमसंग के\nकॉल करिहs बा फिरी बात ढेर होई हो\nटाइम से पहिले निकल जईहs घर से\nआ छूटी तू मांग लिहs कॉलेज के सर से\nहां ! टाइम से पहिले निकल जईहs घर से\nछूटी तू मांग लिहs कॉलेज के सर से\nकेहू देखी तs मिलल अनेर होई हो\nकवनो तू बात अपना पान से ना कहीह\nकरब इंतज़ार आके गेटवे पे रहीह\nहां ! कवनो तू बात अपना सखी से ना कहीह\nचलके छोड़ देहब घरे न कुदेर होई हो\nGhar Mehboob Ka Tu Bata De (Pawan Singh) Lyrics\nMarch 23, 2022 September 10, 2020 by Govind Singh


Anjoria.com : Bhojpuri Sarokar\nबिन बियाहल विधवा बनल औरत के दर्द के कहानी सेनुर\nका रउरा अइसनका कवनो औरत के जानीले जवना के ना त बियाह भइल, ना त कबो ऊ केहू से प्यार कइलस, तबो ऊ विधवा हो गइल होखे ? अइसनके एगो औरत के करेजा काढ़ के देखावल जा रहल बा महुआ टीवी चैनल पर सोमार २१ दिसम्बर से शुरु भइल धारावाहिक सेनूर में.\nचर्चित फिल्मकार मनीष जैन के बनावल एह धारावाहिक के प्रसारण भोजपुरी के पहिलका इन्फोटेनमेंट चैनल महुआ सोमार से ले के बियफे ले रोज रात आठ बजे से कइल जा रहल बा, एकर निर्देशको मनीषे जैन बाड़न आ एपिसोड निर्देशक पवन कुमार शर्मा. एह धारावाहिक सेनुर के शूटिंग बनारस आ ओकरा अगल बगल के इलाका में वास्तविक लोकेशन पर कइल गइल बा. भारी भरकम सेट लगा के शूट भइल सेनुर का बारे में मनीष जैन कहलें कि सेनुर का जरिये हम एगो औरत के सबले बड़ ताकत ओकर सुहाग के मेटा जाये के मर्म बतावत बानी. उहो अइसन मर्म जवना में औरत त विधवा बिया बाकिर ओकरा मांग में कबो सेनुर डालले ना गइल. तबो ऊ विधवा हो गइल.\nएह धारावाहिक मे रंगमंच आ सिनेमा के कई गो जानल मानल कलाकार काम कर रहल बाड़े जवना में अमित राय, स्वीटी दत्तानी, सचिन श्रीवास्तव, पूजा राय, रवि पाण्डेय, आलोक वर्मा, गणेश पण्डित, तेज बहादुर, मिकी, आ डा॰ वीना सहाय खास बा लोग. एह धारावाहिक के कैमरामैन हउवें प्रदीप एम गुप्ता, आर्ट डायरेक्टर नंदू दाण्डेकर, संपादक आ ग्राफिक डिजायनर पीटर गुन्द्रा, गीतकार तनवीर आलम, कहानीकार आलम आ पटकथा लेखक जितेन्द्र गुप्ता. संगीत शेखर शर्मा के बा.\nस्रोत शशिकान्त सिंह आ प्रशान्त निशान्त\nभोजपुरी टीवी चैनल\nमहुआ चैनल पर आँचर पसरल


राष्ट्रपति कोविन्द मॉरीशस के राजकीय दौरा पर – टटका खबर\nराष्ट्रपति कोविन्द मॉरीशस के राजकीय दौरा पर\nनयी दिल्ली, 11 मार्च, (राष्ट्रपति भवन से). भारत के राष्ट्रपति श्री रामनाथ कोविन्द आजु मॉरीशस आ मडागास्कर के अपना राजकीय दौरा के पहिला डेग में मॉरीशस चहुँपनी.\nहवाई अड्डा पर मॉारीशस के प्रधानमंत्री प्रविन्द्र कुमार जगनाथ अपना पूरा मंत्रीमण्डल आ सैकड़ों खासमखास लोग का साथे अगवानी करे ला मौजूद रहलें.\nमहात्मा गाँधी इल्स्टीच्यूट आफ मोका में महात्मा गाँधी के प्रतिमा पर श्रद्धासुमन चढ़वला का बाद राष्ट्रपति श्री रामनाथ कोविन्द विद्यार्थियन आ नवहियन के संबोधित कइनी. अपना संबोधन में राष्ट्रपति रामनाथ कोविन्द जी कहनी कि मॉरीशस के आजादी के 50वीं सालगिरह का मौका पर एहिजा आवे के मौका पा के अपना के सम्मानित समुझत बानी. काल्हु 12 मार्च मॉरीशस के आजादी के स्वर्ण जयन्ती के दिन होखला का साथही एकरा गणतन्त्र बने के 26वाँ सालगिरहो ह.\nराष्ट्रपति जी कहनी कि मॉरीशस चहुँपे वाला गिरमिटहन के पहिला हिन्दुस्तानी जत्था 200 बरीस पहिले साल 1834 में आइल रहल. तब से अब ले भारतीय मूल के मॉरीशसियन बहुत आगा ले आ गइल बाड़ें. मॉरीशस के एगो समृद्ध राष्ट्र बनावे में एह लोग के योगदान के भुलावल ना जा सके. भारत हमेशा से मॉरीशस के स्थायी हिता रहल बा आ भारत मॉरीशस के नाता हमेशा एही तरह पोढ़ बनल रही.\nराष्ट्रपति कोविन्द जी मॉरीशस के राष्ट्रपति डॉ अमीना गरीब-फकीमो के आवास पर गइनी आ उनुका के अपना शानदार स्वागत ला धन्यवाद दिहनी. कहनी कि बुझाइल जइसे हम हिन्दुस्ताने में अपना हिन्दुस्तानी लोग का बीते बानी.\nआजु देर राति में राष्ट्रपति कोविन्द जी मॉरीशस के प्रधानमंत्री प्रविन्द्र कुमार जगनाथ का तरफ से दीहल एगो रात्रि भोज में शामिल होखब.\nहमार नवजवान भाई बहन दोस्त लोगन!\nयुवा लोग, तोहर भविष्य तोहर हाँथ में बा। अपन में भरोसा करा, अपन पैर पर खडा होके आगे बढ़ा। आप शक्तिशाली रहबा, ता देश भी शक्तिशाली बनी। हिन्द महासागर तोहरा के बुलावत बा। ब्लू इकॉनोमी के ताकत तोहार हाथ में बा। भारत तोहर साथ बा।\n— राष्ट्रपति कोविन्द\n— President of India (@rashtrapatibhvn) March 11, 2018\n(चित्र में – मॉरीशस के राष्ट्रपति अमीना गरीब-फकीम का साथे भारत के राष्ट्रपति रामनाथ कोविन्द)\nभारत के राष्ट्रपति श्री रामनाथ कोविन्द, मॉरीशस\nनारायण राणे के राज्यसभा में ले आई भाजपा\nराज्यसभा खातिर कांग्रेस के 10 गो उमीदवार\nआजु 15 मार्च के शेयर :\n#BIHAR congress #cartoon #pawantoon pic.twitter.com/SY3BDOwBNh\n— pawan toon (@pawantoon) March 14, 2019


बलियाँ जिला - विकिपीडिया\n(बलिया जिला से अनुप्रेषित)\nउत्तर प्रदेश के जिला\nबलियाँ जिला के उत्तर प्रदेश में लोकेशन\n1,981 किमी2 (765 बर्गमील)\n25°33′N 83°38′E / 25.55°N 83.63°E / 25.55; 83.63 - 26°11′N 84°39′E / 26.18°N 84.65°E / 26.18; 84.65\nबलियाँ जिला भारतीय राज्य उत्तर प्रदेश के आजमगढ़ मंडल में एगो जिला बाटे जौना के मुख्यालय बलियाँ सहर बा। ई जिला उत्तर प्रदेश के सभसे पूरबी जिला हवे आ उत्तर में सरजू नदी आ दक्खिन में गंगा नदी एकर सीमा बनावे लीं, जिला दुन्नो नदिन के बीचे में त्रिभुज के आकर में बा आ नदिन के बीच के दुआबा क्षेत्र नोकदार आकार में बिहार राज्य के ओर प्रवेश कइले बा।\nबलियाँ जिला के उत्तरी सीमा सरजू नदी द्वारा बनावल जाले आ पच्छिम में उत्तर प्रदेश के देवरिया आ पूरुब ओर बढ़ले पर सिवान जिला के साथ बनल बा आ उत्तरी पूरबी आ पूरबी सीमा सारन जिला के साथ सटल बा; दक्खिनी-पच्छिमी सीमा गाजीपुर जिला से आ एकरे बाद पूरुब बढ़ले पर में बिहार राज्य के बक्सर आ भोजपुर जिला के साथ बा; पच्छिम में एकर सीमा मऊ जिला के साथ बाटे। प्रशासन के हिसाब से बलियाँ जिला के छह गो तहसील में बाँटल गइल बाटे: बलिया सदर, बांसडीह, रसड़ा, बैरिया, सिकंदरपुर, आ बेलथरा।\nजिला के लोगन के मुख्य ब्यवसाय खेती बाटे। खेती के साथ साथ कुछ छोट उद्योग धंधा भी जिला में स्थापित बाने। रसड़ा में सरकारी चीनी मिल आ सूती कपड़ा के मिल मौजूद बा। एकरे अलावा जिला के काफी लोग भारत के अन्य सहर सभ में आ अरब देसवन ले रोजगार खातिर गइल बा।\nसन 1942 के समय के आजादी के आंदोलन में बलियाँ में कुछ दिन खातिर अंगरेजी राज खतम क के आजादी के घोषणा भइल रहे। एह लड़ाई के नेता चित्तू पांडे के जिला के महत्वपूर्ण लोग में गिनल जाला। भारत के पूर्व परधानमंत्री चंद्रशेखर इहाँ से रहल बाने।\nसांस्कृतिक रूप से इहाँ के भिर्गू आश्रम, जे मुख्य शहर बलियाँ से कुछ दूर पर बा, महत्व के अस्थान बाटे। हर साल इहाँ लागे वाला ददरी मेला भी धार्मिक-सांस्कृतिक आकर्षण के चीज बाटे। एकरे अलावा हजारी प्रसाद द्विवेदी, बलदेव उपाध्याय आ अमरकांत नियर कई ठो बिद्वान आ साहित्यकार लोग एह जिला से रहल बा।\nजिला के मुख्यालय बलियाँ के अलावा अउरी प्रमुख शहर में रसड़ा आ सिकंदरपुर बाने।\nसाल 2011 के जनगणना के आँकड़ा के मोताबिक बलियाँ जिला के कुल जनसंख्या 32,23,642 रहल, जे मॉरिटानिया देस के जनसंख्या के लगभग बराबर रहल आ अमेरिकी राज्य आयोवा के बराबर रहल। एह तरीका से जनसंख्या के मामिला में भारत के कुछ 640 जिला सभ में बलियाँ के अस्थान 108वाँ रहलआ जिला में जनसंख्या के घनत्व 1,081 ब्यक्ति प्रति वर्ग किलोमीटर रहल। 2001-2011 के दशक में इहाँ के जनसंख्या में बढ़ती के दर 16.73% दर्ज कइल गइल।\tजिला में लिंगानुपात 933 औरत प्रति 1,000 मरदाना पर रहल, आ साक्षरता दर 73.82% रहल।\n↑ 1.0 1.1 1.2 1.3 1.4 1.5 "जिला जनगणना 2011". Census2011.co.in. 2011. पहुँचतिथी 30 सितंबर 2011.\n↑ US Directorate of Intelligence. "Country Comparison:Population". पहुँचतिथी 2011-10-01. Mauritania 3,281,634 July 2011 est.\n↑ "2010 Resident Population Data". U. S. Census Bureau. ओरिजनल से अक्टूबर 19, 2013 के पुरालेखित. पहुँचतिथी 2011-09-30. Iowa 3,046,355 Unknown parameter |deadurl= ignored (मदद)\nबलियाँ जिला के जगह आ क्षेत्र\nशहर आ कस्बा\nआसपास के जिला सभ\nउत्तर प्रदेश के मंडल आ जिला सभ\n"https://bh.wikipedia.org/w/index.php?title=बलियाँ_जिला&oldid=644896" से लिहल गइल\nभारत के जिला नाँव अनुसार\nएह पन्ना पर आखिरी बेर संपादन 28 नवंबर 2018 के 09:16 बजे भइल रहल।


भोजपुरी में देश दुनिया के खबर (शनिचर, 16 मई 2015) – टटका खबर\nपीएम मोदी चीन सरकार के सलाह दिहलन कि ओकरा भारत का साथे लमहर दिन ले सहयोग के नीति पर चले के चाहीं आ ओह बातन से परहेज करे के चाहीं जवना से एह संबंध में बाधा आवत होखे. दुनू देश में एक दोसरा के हित खातिर संवेदनशील होखे के चाहीं. प्रधानमंत्री नरेन्‍द्र मोदी पेइचिंग में एलान कइलें कि अब चीनो के नागरिक के भारत में इलैक्‍ट्रोनिक पर्यटन वीजा जारी कइल जाई जबकि कुछ समय पहिले विदेश विभाग एह से मना कइले रहुवे.\nचीन के यात्रा पर गइल पीएम मोदी के आज तिसरका आ आखिरी दिन ह ओहिजा. चीन के बड़की कंपनियन के मुख्य अधिकारियन के संबोधित करत मोदी ओह लोग से मेक इन इण्डिया अभियान में शामिल होखे के कहलन. दुनू देश के उद्योगन का बीच बीस गो से अधिका समझौता पर दस्तखत भइल बा.\nकेन्द्र सरकार से मिलल सहायता राशि के बात सीधे नकारत यूपी के सीएम अखिलेश यादव कहलन कि भाजपा के त ऊ शुुरुवे से चालू पार्टी कहत आइल बाड़न. कहलन कि केन्द्रे सरकार बतावे कि केकरा के कब आ कतना राशि दीहल गइल. अखिलेश यादव अपना सरकारी डेरा पर बोलवा के प्राकृतिक आपदा से मरल किसानन के परिवार वालन के सात सात लाख रुपिया के चेक बँटलन. कुल 51 परिवार के ई चेक दीहल गइल.\nबिहार के 70 हजार होमगार्ड जवान अपना भत्ता आ रिटायरमेंट के उमिर बढ़वावे खातिर शुक का दिन से बेमियादी हड़ताल पर चल गइल बाड़े. एह चलते बिहार के कानून व्यवस्था, सुरक्षा अउर यातायात नियंत्रन पर बहुते असर पड़ल बा. एह बारे में सरकार के पहिलहीं से पता रहुवे बाकिर कवनो वैकल्पिक व्यवस्था सरकार नइखे कइले.\nदिल्ली के मुख्य सचिव के बहाली ले के केजरीवाल सरकार आ दिल्ली के उपराज्यपाल का बीच फेरू विवाद खड़ा हो गइल बा. दिल्ली के मुख्यमंत्री बिना अपना अधिकार के जनले दिल्ली के तानाशाह बने का फेर में लागल बाड़े. सभका से उनकर झगड़े चलत बा. अपना पार्टी के बड़ नेतवन के पिछाड़ पर लात मार के बाहर फेंक दिहलें, मीडिया पर काबू करे के कोशिश कइलन बाकिर सुप्रीम कोर्ट का चलते उनकर चल ना पावल. अब उपराज्यपाल से लड़ल चाहत बाड़न जबकि मुख्य सचिव नियुक्त करे के अधिकार उपराज्यपाल का लगे संविधान से मिलल बा.\nअगिला चुनाव देखत जदयू नेता आ बिहार के मुख्यमंत्री नीतीश कुमार जातिवादी राजनीतिओ से परहेज नइखन करत. शुक का दिने चौरसिया समाज के सभा में कहलन कि जब चाय बेचे वाला देश के प्रधानमंत्री बन सकेला त पान बेचे वाला काहें ना. कुछ दिन इहे नीतीश अपने बनावल मुख्यमंत्री जीतन राम माँझी के एहले हटा दिहलन कि ऊ इनकर आदेश का हिसाब से काम ना कर के अपना मन से काम करे लागल रहलन. तब महादलित के धियान नीतीश के ना आइल.\nछत्तीसगढ़ के दू गो जिलाधिकारियन के पीएम मोदी के स्वागत करत घरी अनौपचारिक ड्रेस पहिरे आ आँख पर धूप के चश्मा चढ़वले राखे खातिर ओहिजा के सरकार का तरफ से सवाल पूछल गइल बा. नियम ह कि औपचारिक मौका पर ई लोग औपचारिक ड्रेस पहिरे आ पद के गरिमा बनवले राखे.\nदेश से होखे वाला निर्यात में गिरावट लगातार बढ़ल जात बा. दुनिया में चलत मंदी, कच्चा तेल के दाम में कमी आ रुपिया के दाम में मजबूती का चलते ई हालात बनल बा.\nविराट कोहली के बढ़िया बल्लेबाजी के सहारे रॉयल चैलेंजर्स बंगलोर हैदराबाद में भइल आईपीएल मैच में शुक का दिने सनराइजर्स हैदराबाद के हरा दिहलसि. अलग बात बा कि फैसला डकवर्थ लुईस पद्धति से भइल काहें कि बरखा का चलते खेल पूरा ना हो सकल रहे.\nआईपीएल के बाद होखे वाला चैम्पियंस लीग टी20 क्रिकेट प्रतियोगिता खातिर बढ़िया समर्थन ना मिल पवला का चलते अब एकरा जगहा दोसर लीग चलावे के प्लानिंग होखत बा. छह बार चैपियन लीग हो चुकल बा बाकिर एकर प्रशंसक घटत जात बाड़े आ बीसीसीआई के मुनाफा घटत जात बा.\nअसम के मुख्‍यमंत्री तरूण गोगोई के कहना बा कि सरकारी विज्ञापनन में कुछ चुनले लोग के फोटो इस्तेमाल करे के सुप्रीम कोर्ट के निर्देश के स्वागत ना कइल जा सके. कहलन कि अगर कवनो मंत्री भा सांसद बढ़िया काम करत होखसु त ओह लोग के फोटो काहे ना दीहल जा सके. दिल्ली सरकारो के विरोध बा कि केजरीवाल के फोटो सरकारी विज्ञापन में काहे ना दीहल जाव.\nशुक शनिचर के अधरतिया से पेट्रोल के दाम3रुपिया 13 पइसा आ डीजल के दाम2रुपिया 71 पइसा बढ़ा दीहल गइल बा. दुनिया के तेल बाजार में दाम बढ़ला का चलते लगातार दुसरका बेर दाम बढ़ावे के पड़ल बा.\nशुक का दिने बम्‍बई शेयर बाजार के सेंसेक्‍स 118 अंक आ निफ्टी 38 अंक बढ़ के बंद भइल. डॉलर का मुकाबले रुपया में लगातार तिसरका दिने तेजी दर्ज भइल आ रुुपिया 14 पइसा मजबूत हो गइल. सोना के दाम में 180 रुपिया हर दस ग्राम पर आ चांदी के दाम में हर किलो पर 400 रुपिया के कमी आइल.\nबिहार में विधानपरिषद के 24 सीट पर होखे वाला चुनाव खातिर जदयू आ राजद का बीच सौदेबाजी पटत नइखे. राजद बेसी सीट चाहत बिया आ जदयू देबे ला तइयार नइखे. राजद के कहना बा कि पिछला चुनाव देखा दिहले बा कि ऊ जदयू से बड़हन पार्टी हिय.\nबिहार विधानसभा चुनाव खातिर ड्राफ्ट मतदाता सूची शुक का दिने जारी क दीहल गइल. एह पर 13 जून ले दावा आ विरोध दाखिल कइल जा सकेला. आखिरी रूप से एकर प्रकाशन 31 जुलाई के कइल जाई. एहसे पहिले 24 मई आ7जून के हर बूथ पर अभियान चलावल जाई.\nबिहार के पहिलका पोस्ट ऑफिस एटीएम आजु से पटना जीपीओ में काम करे लागी. एकरा के कोर बैंकिंग सुविधा से जोड़ल गइल बा. उद्घाटन रविशकर प्रसाद करीहें.\nसासाराम जिला के मोहनियां इलाका के भभुआ-मोहनिया रोड पर शुक का दिने एगो वाहन पलट गइला से ओह पर सवार बैंड पार्टी के मैनेजर के मौत हो गइल आ करीब एक दर्जन अउर लोग घवाहिल हो गइल.


चांदनी में नज़र अइहें रानी चटर्जी – Anjoria\nओम सिरीज मूवी के बैनर तले बने जात भोजपुरी फिलिम ’चादनी’ के नायिका ला अभिनेत्री रानी चटर्जी के अनुबंधित कइल गइल बा. निर्माता हउवें अरुण कु. शाह जे ’जय गढी माई’ बना चुकल बाड़ें. चादनी के शूटिंग मार्च में कइल जाई. एहमें कुल 8 गो नीक गाना बाड़ी स.\nरानी चटर्जी बतावत बाड़ी कि चांदनी महिला प्रधान फिलिम ह जवना के कहानी उनका मन के छू लिहलसि. कहानी सुनते रानी चटर्जी निर्माता के पहिला डेट दे दिहली.\nफिल्म चांदनी के निर्देशक रतन शाह, लेखक अनिल विश्वकर्मा, गीतकार सचिदानंद कवच, मुन्ना दूबे, आ विनोद व्यास, संगीतकार गुणवंत सेन, छायाकंन करेवाला नंदू चौधरी, नृत्यगुरू कानू मुखर्जी अउर फाइट मास्टर रियाज सुलतान हउवें. मुख्य कलाकारन में रानी चटर्जी, आजाद कुमार, अर्पिता माली, दीपक भाटिया, सपना, सी पी भट्ट, सीमा सिंह, ददन महतो, कृष्णा अउर जय सिंह के नाम बा.\nरानी चटर्जी के कई गो फिलिम बन के रिलीज ला तइयारो बाड़ी स जइसे कि मेहरारु चाही मिल्की व्हाईट, जेकरा में दम बा उहे खूटा गाड़ी, शेरनी, चंडी, इंसाफ के देवी, कलयुग के भगवान, रानी बनी ज्वाला, दिल दिवाना मानेना, रानी चली ससुराल, आ साली बड़ी सतावेली.\nविनय बिहारी ले अइले पवन आ अंजना के फेरु एक साथ


सोनपुर मेला के सैर : जमादार भाई | जोगीरा\nHome आलेख सोनपुर मेला के सैर : जमादार भाई\nपरनाम ! स्वागत बा राउर जोगीरा डॉट कॉम प, आयीं पढ़ल जाव जमादार भाई जी के लिखल रचना सोनपुर मेला के सैर, रउवा सब से निहोरा बा कि पढ़ला के बाद आपन राय जरूर दीं, अगर रउवा जमादार भाई जी के लिखल भोजपुरी निबंध अच्छा लागल त शेयर जरूर करी।\nइ आलेख दीआ-बाती : कक्षा6खातिर भोजपुरी पाठ्य-पुस्तक से लिहल गइल बा।\nजमादार भाई के जन्म सन् 1938 में सारण जिला के लहलादपुर गाँव में भइल रहे। भोजपुरी भारती के चर्चित संस्थापक, ‘पपीहरा’, टोटनाथ वाणी, चमन प्रहरी आ ‘भोजपुरी भारती पत्रिका’ के सह-संपादक रहीं। उहां के भोजपुरी में काव्य संग्रह मोजर, अगरासन, साधना के स्वर, भोजपुरी के चुनल राष्ट्रीय गीत प्रकाशित बाटे\nसोनपुर मेला के धार्मिक, ऐतिहासिक, व्यावसायिक रूप के देखावल गइल बा। एह में गंडकी की के एह महिमावान माटी के आ विश्व प्रसिद्ध पशु मेला के वर्णन कइल बा।\nजब जनता बाजार से सोनपुर मेला जाये खातिर कोच पकड़नी, त मन गह-गह हो गइलदिल दरिआव हो गइल। सोनपुर मेला के पहिले गेट के भव्यता देख के बुझा गइल कि अब सोनपुर मेला नियरा गइल बा। जंक्शन के पुरूब गंडक नदी के किनार पर मेला के विशाल स्वरूप लउके लागल। पशु-पक्षी के मेला, सरकारी प्रदर्शनी, साधुअन के जमात (नारायणी) आ बगल मे हरिहर महादेव के विशाल मन्दिर के संगही नदी किनारे गज-ग्राह के करिया मूर्ति देख के जियरा जुड़ा गइल। इ सब चीज देखला से बुझाइल कि कवनो इतिहास बोल रहल बा।\nसोनपुर एगो ऐतिहासिक आ धार्मिक स्थल बाटे। पुराण में वर्णित गज-ग्राह के लड़ाई एहिजा भइल बा। गज के जब ग्राह पानी में खींच ले जात रहे त पीड़ा के एह समय में गज पुकारे लगलेभगवान विष्णु पैदल आके राज के से रक्षा कइनी। कोनहरा घाट में गंडकी के किनारे एकर मनभावन चित्र बाटे। कोनहारा. घाट से आगे बढला पर एह पार हरिहर नाथ के विशाल मन्दिर बाटे। सारण जिला में सात नाथ के चर्चा बाटे। ओह में बाबा ढोढ़नाथ, धर्मनाथ, शिलानाथ, बाबा महेन्द्रनाथ के बाद हरिहरनाथ के चर्चा बाटे। हरिहर नाथ हरि+हर से बनल बाटे। हरि माने विष्णु आ हर माने शिव होला । हरिहर के अर्थ भइल-विष्णु आ शिव के समन्वय । आजो ई शैव आ वैष्णव धर्म के संतुलित रूप ह। इहां कवनो धार्मिक उन्माद नइखेमिलन के प्रेम-धार बहल बा। अइसन ऐतिहासिक जगे पर सोनपुर मेला लागे ला।\nकातिक के पुरनमासी के दिन विशाल मेला लागेला ई एशिया प्रसिद्ध मेला हवे। एहिजा विशाल पशु मेला लागेला। एह में भईस, गाय, बैल, घोड़ा, बकरी आ हाथी के खरीद-बिक्री होला। एशिया के हर कोना से लोग मवेशी लावेलन। खूब खरीदाला, बिकाला। अब त हाथी के बेंचल नइखे जात बलुक दान के पद्धति अपना लिहल गइल बा। एहिजा बहुत बड़हन सरकारी प्रदर्शनी लागेला। एह में रेलवे विभाग, पुलिस विभाग, बैंक आउर दोसर विभागन के बड़हन प्रदर्शनी लागेला। रेलवे, कृषि, बैंक, ग्रामीण विकास विभाग, हस्त करघा आ जन सम्पर्क विभाग के प्रदर्शनी देख के मिजाज खुश हो गइल।\nअब चलनी सन-चिड़िया बाजार देखे। उहां तरह-तरह के चिरई-चुरुंग आ कुत्ता देख के मन खुश हो गइल । ओही रास्ता में लकड़ी के विशाल दूकान लागल रहे । बाकिर बगल में गरम कपड़ा के दूकान, मौत के कुंआ, सर्कस के खेल देखे के मिलल । थोड़ही दूर पर साधु-संत लोग ठहरल रहे। उहां सब विभिन्न सम्प्रदाय के रहीं। बाकिर ओहिजा राष्ट्रीय एकता के भाव भरल रहे। सभे में कवनो मतभेद ना रहे। कातिक पुरनमासी के गंडकी में स्नान मन के पवित्र कर देला। सोनपुर के प्लैटफार्म एशिया में प्रसिद्ध बाटे। बाकिर इहां के थियेटरो बहुते प्रसिद्ध बाटे। पहिले इहां पारसी थियेटर कम्पनी आवत रहे। बाकिर ओकर स्थान अब थियेटर कम्पनी ले ले बिआ। इहां मनोरंजन आ संस्कृति के धार बहेला। सोनपुर मेला में बहुत कुछ देखे के मिलल। मन में एकर इयाद ढेर दिन ले रही।\nसोनपुर मेला के सैर कर के साँझ होते घरे लवट चलनी। सोनपुर मेला के सैर बहुत कुछ सिखा गइल।\nपिछला लेखहोली के सांस्कृतिक महत्व : अक्षयवर दीक्षित\nअगिला लेखशहीदे आजम भगत सिंह\nसाथ ही, लगे हाथ\nSeema Singh in “Jaani Dushman”\nदुबारा मुंबई में प्रदर्शित हुई भोजपुरी फिल्म बलिया के दबंगई\nभोजपुरी फिल्म बाप रे बाप रिलीज को तैयार


जब निर्मते बहेंगवा हो जाई त दर्शक त अपना के अन्हारे में पइहें – कृष्णेश्वर शर्मा – Anjoria\nJanuary 26, 2013 Editor फिल्म, मनोरंजन 0\nएल. के. प्रोडक्शन के बैनर तले बनल फिलिम ’खोईछा’ के निर्माता कृष्णेश्वर शर्मा रिटायर्ड शिक्षाविद् हउवें आ इनका शुरूए से गीत-संगीत से लगाव रहल बा. एही लगाव का चलते शर्मा जी भोजपुरी फिल्म इंडस्ट्री में कूद पड़ले आ ’खोईछा’ जइसन भोजपुरी माटी से लबरेज फिलिम बना डललन. एह फिलिम के चर्चा भोजपुरी सिने जगत में चारो ओर हो रहल बा. एहिजा उनका से भइल बातचीत के कुछ अंश दिहल जात बा.\nप्रः शर्मा जी, का सोच के रउरा अपना फिलिम के टाइटल ’खोईछा’ रखनी?\nउः खोईछा एगो सगुन ह जवना के सदियन से भारतीय समाज अपना बेटी बहु के बिदाई के बेरा देत आइल बा. भोजपुरी समाज में एकर खास महत्व बा. आजु आधुनिकता में एकर अनदेखी होखे लागल बा आ एही चलते सोचनी कि देखावल जाव खोईंछा के लाभ-हानि.\nप्रः आज जब भोजपुरी सिनेमा अपना संक्रमण काल से गुजरत बा तब एह तरह के सामाजिक पारिवारिक फिलिम बनावल रिस्क ना बुझाइल का?\nउः फिलिम परिवार आ समाज के धारा मोड़ देबे वाला सशक्त माध्यम ह. बाकिर जब निर्मते बहेंगवा हो जइहें त दर्शक त अपना के अन्हारे में पइहें. ओह लोग के रोशनी के जरूरत बा. आ ई रोशनी देखावल निर्माता लोग के कर्तव्य बनत बा. इहे सोच के खोईंछा बनावत हमरा रिस्क ना बुझाइल.\nप्रः रउरा का उमेद बा कि ई फिलिम दर्शकन के सिनेमा हाल ले खींच ले आई?\nउः ’खोईछा’ नारी के सिंगार ह, नइहर-ससुराल में दिहल जाएवाला अनुपम उपहार ह. जवन बहू-बेटी के सुख समृद्धि के द्योतक ह. एह खोंईछा क चलते सशक्त सिनेमा के टूटल मुख्य कड़ी औरत खुद बखुद सिनेमा घरन ले खींचात चलि अइहें. भोजपुरी के दर्शको अपना परम्परा आ संस्कृति से जुड़ल बात देखे आ सुने के लालसा राखेलें. एहसे हमरा त उमेद बा कि दर्शक जरूरे जुटीहें आ भरपूर जुटीहें.\nप्र: एह बात के चर्चा खूबे बा कि आपके पत्नी ललितो शर्मा जी के एह फिलिम बनावे में बड़हन योगदान बा. का ई साँच बा?\nउः हँ. कवनो पत्नी जब अपना पति के काम में सकारात्मक भूमिका अदा करेले त ऊ काम दुगुना रफ्तार से आगे बढ़ेला. ललोता जी हमरा के कदम-कदम पर साथ दिहली आ हमार उत्साह बढ़वली. संगही जितेन्द्र कुमार सुमन के विशेष पहल आ उनुकरो योगदान भुलावल ना जा सके.\nप्र: आखिरी सवाल. आगे के योजना का बा?\nउ: हमरा ला पइसो से अधिका कीमती बा अपना संस्कृति के रक्षा. फिलिम एकर सशक्त माध्यम हो सकेला. हमार योजना एह भरम के मेटावे के बा कि भोजपुरी फिलिम परिवार संगे देखे लायक ना होले. हम चाहब कि पति-पत्नि अपना लड़िकन के हाथ धइले सिनेमा घर के ओर चलसु आ सपरिवार भोजपुरी सिनेमा के आनंद लेसु.\nमधु सिंह परोसीहें ’ठोक देब’\nपेनाल्टी का गोल से खिताब हार गइल भारत\nजम्मू से चउथका जत्था रवाना, अमरनाथ यात्रा बहाल


टटका खबर, शनीचर, 10 अप्रैल 2021 – टटका खबर\nApr 10, 2021 कश्मीर, कोरोना, चंपारण, चुनाव आयोग, प्रिन्स फिलिप, बक्सर, ममता बनर्जी, मिर्जापुर, मुठभेड़, मोहन भागवत, योगी आदित्यनाथ, वाराणसी, शेयर बाजार, श्री काशी विश्वनाथ मंदिर, सारण\nब्रिटेन के महारानी एलिजाबेथ द्वितीय के पति प्रिन्स फिलिप के मौत काल्हु 99 बरीस का उमिर में हो गइल. एलिजाबेथ से उनुकर बियाह 1947 में तब भइल रहुवे जब ऊ महारानी ना बनल रहली. ब्रिटेन का इतिहास में सबले अधिका समय ले कवनो महारानी के कन्सॉर्ट रहल प्रिंन्स फिलिप चार बरीस पहिले 2017 में सार्वजनिक जीबन से अवकाश ले लिहलें रहलें.\nराष्ट्रीय स्वयंसेवक संघ के संघचालक डॉ. मोहन भागव कोरोना वायरस छूताह भइला का बाद नागपुर किंग्सवे अस्पताल में भरती करावल गइल बाड़ें. उनुका अबहीं हल्के लक्षण बा कोविड के बाकिर एहतियातन उनुका के अस्पताल में भरती कइल गइल बा. जानत त रउरो होखब कि राष्ट्रीय स्वयंसेवक संघ दुनिया के सबले बड़हन गैर सरकारी संगठन हउवे. काल्हु का दिने लगातार तिसरका दिने कोरोना के एक लाख से अधिका नया मरीजन चिन्हइलें. काल्हू के गिनिती करीब 1 लाख 32 हजार के रहल. काल्हु कोरोना से 780 सरीजन के मौत हो गइल. अब देश में करीब9लाख 80 हजार मरीज हो गइल बाड़ें कोरोना के.\nदक्षिण कश्मीर के शोपियां आ कुपवाड़ा जिलन में शुक का सबेरे भइल अलग-अलग मुठभेड़न में सुरक्षा बल अंसार गजवात उल हिंद के मुखिया इम्तियाज शाह समेत सात गो आतंकवादियन के मार गिरवलें. एह मुठभेड़ में तीन गो सुरक्षाबल जवान घवाहिल हो गइलें. एहतियातन शोपियां आ पुलवामा में मोबाइल इंटरनेट सेवा बंद क दीहल गइल बा.\nपश्चिम बंगाल के मुख्यमंत्री आ तृणमूल कांग्रेस के मलिकाइन ममता बनर्जी के बड़बोली का खिलाफ चुनाव आयोग कई गो नोटिस जारी क चुकल बा बाकिर अपना हार के अनेसा से बेकाबू हो चुकल ममता सुने के तइयार नइखी. फेरु कहली कि ऊ केंद्रीय सुरक्षा बलन के दखलंदाजी का खिलाफ बोलल बन्द ना करीहें.\nबैंकिंग आ वित्तीय कंपनियन का साथ ही रिलायंस इंडस्ट्रीज जइसन बड़की कंपनियन के शेयर बिकवाली का दबाव का चलते शुक का दिने शेयर बाजार में गिरावट भइल. सेंसेक्स 155 अंक गिर के त निफ्टी 39 अंक गिर के बंद भइली सँ.\nयूपी के मुख्यमंत्री योगी आदित्यनाथ शुक का दिने वाराणसी आइल रहलें. एहता ऊ श्री काशी विश्वनाथ मंदिर में दर्शन-पूजन कइलें. जान जाईं कि ज्ञानवापी ढाँचा के पुरातात्विक सर्वेक्षण के अदालती आदेश का बाद श्री काशी विश्वनाथ मंदिर चरचा में बा. मुस्लिम राजनेता आ चरमपंथियन का चलते एक बेर फेरु देश के माहौल गड़बड़ाए के खतरा बन गइल बा. ई लोग अदालत के आदेश माने के तइयान नइखन बाकिर सगरी सहूलियत जरुरे मिले के चाहीं इनका. एही बीच खबर आइल बा कि मुख्यमंत्री योगी आदित्यनाथ पर बेहूदा टिप्पणी करे वाला एगो कांग्रेसी नेता हरीश मिश्रा के गिरफ्तार कर लीहल गइल बा.\nबक्सर जिला में दानापुर-पंडित दीनदयाल रेलखंड के रघुनाथपुर टीसन पर शुक का दिने एगो नवही के मौत ट्रेन से कटा के हो गइल.\nमिर्जापुर के लालगंज इलाका के बरौधा बाजार में काल्हु शुक का दिने एगो बियाहल नवहिन फँसरा लगा के जान दे दिहलसि. पुलिस मामिला के तहकीकात करत बिया. जिला में काल्हु शुक का दिने आइल आंधी-तूफान का दौरान ठनका गिरला से एगो औरत के मौत हो गइल आ ओकर दू गो बेटिओ झँउस गइल बाड़ी स.\nसारण जिला के दरियापुर इलाका में रूचिड़ा गांव के एगो आदमी के लाश पड़ोसी गाँव के एगो आदमी के खेत में जानवर के घुसे से रोके खातिर लगावल गइल बिजली तार के बाड़ का लगे खेत में पड़ल मिलल बा.\nपश्चिम चंपारण जिला के बगहा नगर इलाका में चार दिन पहिले डूबल दू गो लइकन में से एगो के लाथ शुक का दिने उपराइल मिल गइल बाकिर दुसरका के अबहीं ले पता नइखे चलल.


बेस्ट कॉमेडियन – Anjoria\nलगातार आठ साल से मिलत बेस्ट कॉमेडियन के सम्मान मनोज टाईगर क बारे मे बहुत कुछ कह जा ता. हाल ही मे लखनऊ मे भइल आठवाँ भोजपुरी फ़िल्म अवार्ड सम्मान समारोह मे बेस्ट कॉमेडियन सम्मान से मनोज के सम्मानित कइल गइल. दिनेश लाल यादव निरहुआ आ पाखी हेगड़े स्टारर “निरहुआपूरा पढ़ीं…


Mauritius made UNESCO heritage by saving Bhojpuri folk songs know how Bhojpuri लोकगीतन के सहेज के मॉरिशस बना देले बा यूनेस्को के धरोहर, जानीं कइसे – News18 Hindi\nमॉरीशस के एगो संस्था के लोकगीतन के अकूत धरोहर सहेजे, सँवारे खातिर यूनेस्को विश्व पटल पर अमूर्त सांस्कृतिक धरोहर में शामिल कs लेहले बा अउरी एह घटना के भी बितले5साल भइल.ओह संस्था के नाम ह ‘गीत-गवाई’.\nLast Updated : August 23, 2021, 12:49 IST\nजहाँ हमनी के भोजपुरी गीत- संगीत में बढ़त अश्लीलता अउरी घटत गुणवत्ता में अझुराइल बानी जा, उहाँ मॉरीशस भोजपुरी गीत संगीत के माथे के मुकुट बना के यूनेस्को ले पहुँचा देले बा. मॉरीशस के एगो संस्था के लोकगीतन के अकूत धरोहर सहेजे, सँवारे खातिर यूनेस्को विश्व पटल पर अमूर्त सांस्कृतिक धरोहर में शामिल कs लेहले बा अउरी एह घटना के भी बितले5साल भइल.ओह संस्था के नाम ह ‘गीत-गवाई’.\nभोजपुरी भारत के भाषा ह आ हमनी के भारते में भोजपुरी के संवैधानिक मान्यता दिआवे खातिर अभियो लड़ाई लड़ रहल बानी जा.ओने इहाँ से भोजपुरी भाषी गिरमिटियन के साथे गइल भोजपुरी आज एतना बड़ ओहदा पर पहुँच गइल बा कि ओकरा के यूनेस्को जइसन संस्था पहचान देहले बा. मॉरीशस भाषा के लेके केतना संवेदनशील बा कि हेती चुकी देश में जहां कईगो भाषा बोलल जाला जइसे क्रिओल, फ्रेंच, अंग्रेजी.उहाँ भोजपुरी खातिर एतना प्रेम, एतना सम्मान.\nआज ओही ‘गीत गवाई’ संस्था के बारे में बात होई. एह संस्था के मुखिया रीता धनदेवी जी के बचपने से घर-परिवार में गावे जाये वाला संस्कार गीत में बड़ा दिलचस्पी रहे.धीरे-धीरे ई दिलचस्पी उनके शौक बन गइल अउरी उ लोकगीतन के बारे में खोजे लगली, पढ़े लगली अउरी जाने लगली. बाद में ई जुनून बनल आ इनका साथे अउर भी भोजपुरी संस्कृति प्रेमी महिला लोग जउरीआइल आ बन गइल गीत गवाई संस्था.एह संस्था के नींव साल 2004 में अचके में पड़ल.भइल का कि रीता धनदेवी के सहेली उमा बसगीत उनसे मिले अइली अउरी बाते-बाते लोक गीतन के चर्चा होखे लागल.उनके सखी रीता जी से सोहर, झूमर, बिदाई गीत आदि के बारे में पूछत गइली आ ई अपना जानकारी के हिसाब से उनके बतावत गइली.एही जा आइडिया आइल कि केतना भोजपुरी भाषी होई लोग जेकरा लोकगीतन के एतना जानकारी होई? काहें सभके आपन जड़ छोड़ले त कई पीढ़ी हो गइल.काहें ना एह में रुचि रखे वाला महिला के जोड़ल जाय अउरी एगो टोली बनावल जाय आ गीत गवाय काम्पिटिशन करावल जाय.फेर 4-5 गो गाँव में जाके उहाँ के गीथारिन (भोजपुरिया पृष्ठभूमि वाली महिला) लोग के जोड़ल गइल.धीरे-धीरे 15 गो महिला जुटली आ बाद में ई संख्या 25 हो गइल.ई टोली एगो बियाह में शामिल भइल.उहाँ स्टेज पर जवन एह लोग के रंग जमल आ उहाँ के श्रोता लोग पर जादू चलल.उहे बाद में एह संस्था के आधार बनल.ई एक तरह से गीत गवाई संस्था के स्वीकार्यता रहे.\nबाकिर कुछ साल के अंतराल के बाद श्रोता के एतना डिमांड रहे कि 2010 में रीता जी गीत गवाई के दुसरका संस्करण लेके अइली अउरी एह बेरी उ पूरा देश के महिला के शामिल कइली. लोग एह आयोजन के खूब सराहल.फेर अगिला साल 2011 के अक्टूबर में लोक परंपरा गीत काम्पिटिशन के आयोजन भइल.एह प्रोग्राम में तब के मॉरीशस के कला एवं संस्कृति मंत्री आ स्वास्थ्य मंत्री आइल रहलें.उनका साथे एगौ अउरी व्यक्तित्व के उहाँ उपस्थिति रहे जिनका चलते गीत गवाई के एगो नया उड़ान मिलल.भोजपुरी स्पीकिंग यूनियन के अध्यक्ष डॉ.सरिता बुद्धू उहाँ रहली अउरी एह संस्था से एतना प्रभावित भइली कि एहसे जुड़ गइली. डॉ सरिता के चलते ई संस्था के कलाकार बड़-बड़ मंच पर प्रस्तुति देबे लगलें अउरी एह तरे गीत गवाई के लोकप्रियता बढ़े लागल.फेर 2013 में पेटिट रैफरे गाँव में गीत गवाई के पहिला स्कूल खुलल, भोजपुरी स्पीकिंग यूनियन गीत गवाई स्कूल ऑफ पेटिट रैफरे.आ गीत गवाई के लोकप्रियता देखीं कि साते आठ साल में 50 गो स्कूल हो गइल बा देश भर में आ एह संस्था के लक्ष्य बा कि पूरा मॉरीशस में स्कूलन के संख्या और बढ़ावल जाव.कबो कुछ महिला के साथे शुरू भइल गीत गवाई के परिवार आज सैकड़न में पहुँच गइल बा.\n‘गीत गवाई’ संस्था लोक गीत, संस्कार गीत अउरी भोजपुरी संस्कृति के परचम खाली मॉरीशस में ना बल्कि देश-विदेश में फहरा रहल बा. 2016 के नवंबर में मॉरीशस सरकार के सहयोग से यूनेस्को गीत गवाई संस्था के मानवता के अमूर्त धरोहर में शामिल कइलस. ई टीम 2017 में मिस्र के राजधानी कैरो में जाके आपन प्रस्तुति देहलस आ एह टीम के अइसन धूम मचल कि 17 गो प्रोग्राम भइल.ई टीम 2018 में भारत भी आइल. एह टीम के गायन के हेड रीता धनदेवी बाड़ी आ भोजपुरी स्पीकिंग यूनियन के अध्यक्ष सरिता बुद्धू एकर निर्देशन करेली.गीत गवाई लोकगीत के कई गो विधा में आपन प्रस्तुति देला बाकिर संस्कार गीत के कार्यक्रम ढेर होला जइसे लग्न गीत, सुमिरन, सांझा-पराती, महादेव गीत, सुहाग गीत, झूमर, सोहर, बिदाई गीत आदि गावेला लोग.एह संस्था के वाद्य यंत्र तनी हटके बा.एकदम देसी वाद्य यंत्र के प्रयोग होला, जइसे पीढ़ा, छीपुलि, थरिया, लोटा बजेला, ओकरा के डंडा से बजावल जाला.जब लोक वाला रॉ आवाज अउरी ई बाजा के धुन मिलेला त अद्भुत संगीत पैदा होला.अगर रउआ कबो सुने के मौका मिले त सुनब, हमार गारंटी बा कि राउर पैर थिरके से नइखे रुक सकत.\nबकौल रीता धनदेवी, “हम जब 3-4 साल के रहनी तबे से गीत गवाय हमरा कान में गूँजत रहल बा.जब नानी के साथे तुलसी पूजा करीं त उ गीत गावस.आस पड़ोस में बियाह भा कवनो जग परोजन होखे त उहाँ भी सखियन के साथे जाईं अउरी गीत सुनीं.बचपने से सुनले त खूब रहनी बाकिर ई ना समझ आवे कि ओ गीतन में अइसन का खास बा कि हमरा चित्त में बस गइल बा, उ धुन, उ आवाज हम ना भुला पाईं.तब हम ई गीत गवाय के खोजल शुरू कइनी कि ई कहाँ से आइल, कइसे आइल आ ई का ह? एही खोज में गीत गवाई के नींव रखाइल.” उ आगे बतावली कि गीत गवाई के लोकप्रियता बढ़त जा रहल बा.हमनी के 50 गो स्कूल खोल लेहले बानी जा अउरी खोले के लक्ष्य बा.गीत गवाय अइसन एगो खजाना बा कि एकरा के जेतने खोनब, ओतने एमें से बहुमूल्य रत्न निकली, ओतने एकर मिठास पता लागी.ई मिठासे ह कि यूनेस्को एकरा के धरोहर समझलस आ मान्यता देलस.


राम-राम, नमस्कार। माईभाखा कहानी लेखन प्रतियोगिता की सफलता की बाद भोजपुरी नगरिया, भोजपुरी पंचायत अउर नवजागरण प्रकाशन की संजुक्त तत्वाधान में आयोजित हो रहल बा माईभाखा कबितई प्रतियोगिता। निहोरा बा की ए प्रतियोगिता में आपन उपस्थिति दरज करा के माईभाखा के समरिध कइले की साथे हमनी जान के अनुग्रहित करीं।\nकबिता करे खातिर रहीं तइयार,\nआईं कुछ जान लीं-\n1. रउआँ आपन दु गो अप्रकाशित कविता भेज सकेनीं। अंतिम तिथि बा- 31 अगस्त 2017\n2. सबसे जरूरी बात ई बा की तीन सर्वश्रेष्ठ रचनन के 700, 600 अउर 500 धनराशि से पुरस्कृत कइले की साथे-साथे आइल सब रचनन में से निर्नायक मंडल अउर संपादक मंडल द्वारा कम से कम 50गो रचचन के चयन होई अउर एके नवजागरण प्रकाशन (आईएसबीएन (ISBN) की साथे) द्वारा अपनी खरच पर संग्रह की रूप में प्रकासित कइल जाई अउर एतने ना एक त लिखवइया के एक्को पइसा नइखे खरच करे के अउर साथे-साथे ओ संग्रह में छपल कबिलोगीं के ओ किताब के 2-2गो प्रति सादर भेंट कइल जाई। त राउर मेहनत बाँव ना जाई, अगर रउआँ पुरस्कार नइखीं भी जीत पावत त पूरा संभावना बा की राउर कविता ओ संग्रह में प्रकाशित हो जाई। पंजीकृत नवजागरण प्रकाशन (श्री राजकुमार अनुरागी, मोबाइल- 9718013757) के एतना महती जोगदान खातिर बहुत-बहुत ही आभार।\n3. ध्यान दीं.....आपन खुद के लिखीं...कहीं से कॉपी-पेस्ट मत करीं...घी के लड्डू टेड़ों भला.....अगर कविता में राउर विचार, संदेसा आ गइल त राउर लिखल सफल हो गइल।\n4. आपन रचना prabhakargopalpuriya@gmail.com पर मेल करीं।\nकवितई कविता कहानी लेखन प्रतियोगिता भोजपुरी भोजपुरी प्रतियोगिता


चट्टान - विकिपीडिया\nचट्टान सभ के बर्गीकरण दू गो आधार पर होला — इनहन के बने के प्रक्रिया आ इनहन में शामिल खनिज पदार्थन के आधार पर। इनहन के तीन गो मुख्य प्रकार में बाँटल जाला — आग्नेय चट्टान, सेडीमेंटरी चट्टान आ रूपांतरित चट्टान। चट्टान के अध्ययन करे वाला एकेडेमिक बिसय के पेट्रोलॉजी कहल जाला, ई एक तरह से भूबिज्ञान के भाग हवे।\n1.2 सेडीमेंटरी चट्टान\n2 चट्टान चक्र\n3 मनुष्य द्वारा इस्तेमाल\n3.2 खोदाई भा खनन\nचट्टान सभ खनिज पदार्थ सभ के मेल से बनल होखे लीं। कौनों एक किसिम के चट्टान में एह खनिज सभ के मेरवन एक्के नियर लगभग पूरा चट्टान भर में होला (एकरा के होमोजीनस बितरण कहल जाला)। आपस में ई खनिज आ बिभिन्न रासायनिक यौगिक (कंपाउंड) सभ रासायनिक बंधन में बन्हाइल रहे लें। कौनों चट्टान में कवन खनिज पदार्थ केतना मात्रा में मिली ई चट्टान के बने के प्रक्रिया पर निर्भर होला।\nआग्नेय चट्टान[संपादन करीं]\nमुख्य लेख: अगिनचट्टान\nगैब्रो नाँव के आग्नेय चट्टान के नमूना।\nअइसन चट्टान जे पृथ्वी के भीतर गरम आ पघिलल पदार्थ सभ, जेकरा मैग्मा कहल जाला, जे बाहर आ के बहे लागे तब लावा कहाला, के जमे से बने लीं उनहन के आग्नेय (इग्नीयस) चट्टान कहल जाला। इनहन के भी दू भाग में बाँटल जाला, अइसन चट्टान जे मैग्मा के धरती के सतह पर आ के बाहर निकल के (अइसन ज्यादातर ज्वालामुखी क्रिया के कारण होला) जमे लीं ओनाहन के एक्स्ट्रूसिव आग्नेय चट्टान कहल जाला। एकरे बिपरीत जे चट्टान मैग्मा के ऊपर के ओर उठे पर सतह ले चहुँपे से पहिलही, धरती के भीतरे जैम जाए से बने लीं उनहन के इंट्रूसिव आग्नेय चट्टान कहल जाला।\nसेडीमेंटरी चट्टान[संपादन करीं]\nमुख्य लेख: सेडीमेंटरी चट्टान\nअवसादी चाहे परतदार चट्टान अइसन चट्टान होखे लीं जिनहन के जमाव दुसरे चट्टान सभ के टुकड़ा-चूरा इत्यादि के जम के कड़ेर होखे से होला। बलुआ पत्थर (सैंडस्टोन), शेल इत्यादि कुछ प्रमुख अवसादी चट्टान हईं। आमतौर पर इनहन में परत पावल जाला, एही कारण इनहन के परतदार चट्टान भी कहल जाला। अंगरेजी नाँव सेडीमेंटरी चट्टान हवे।\nरूपांतरित चट्टान[संपादन करीं]\nमुख्य लेख: मेटामार्फिक चट्टान\nअइसन चट्टान जिनहन के निर्माण कौनों दुसरे चट्टान के, बेसी ताप आ दाब के दशा में, रूप बदल जाए से होखे ला। मार्बल (संगमरमर) अइसने चट्टान हवे।\nचट्टान चक्र[संपादन करीं]\nमुख्य लेख: चट्टान चक्र\nलमहर भूबैज्ञानिक समय में, चट्टान एक प्रकार से दुसरे प्रकार में बदल सके ला। अइसन तापमान दबाव इत्यादि के बदलाव के चलते होखे ला आ एह में प्लेट टैक्टानिक्स के बहुत भूमिका होखे ला।\nमनुष्य द्वारा इस्तेमाल[संपादन करीं]\nमानव जाति के टेक्नोलाजिकल आ सांस्कृतिक बिकास में चट्टान के इस्तेमाल के शुरुआत के बहुत बड़हन योगदान आ परभाव रहल बाटे। मनुष्य आ मनुष्य नियर जीव (ह्यूमनॉइड) सभ द्वारा चट्टान के इस्तेमाल लगभग 2.5 मिलियन (25 लाख) सालन से होखत आ रहल बाटे। पाथर के टेक्नालजी (लिथिक टेक्नालाजी) कुछ सभसे पुरान आ अबतक ले लगातार इस्तेमाल होखे वाली टेक्नालाजी में गिनल जा सके ला। चट्टान सभ के घातु निकाले खाती खोदाई (माइनिंग) मनुष्य के एडवांसमेंट में एगो प्रमुख फैक्टर रहल बाटे आ ई अलग-अलग जगह पर अलग दर से फइलल,एहू कारण से कि ओह क्षेत्र के चट्टान में कवन-कवन खनिज धातु पावल जायँ।\nA stonehouse on the hill in Sastamala, Finland\nचट्टान मजबूती में बहुत कड़ेर से ले के बहुत कमजोर तक हो सके लीं; क्वार्टजाइट के टेंसाइल मजबूती 300 MPa से बेसी हो सके ला (आधुनिक बिल्डिंग में इस्तेमाल होखे वाला इस्टील के टेन्साइल स्ट्रेंथ लगभग 350 MPa होखे ला) आ अइसनो सेडीमेंटरी चट्टान होखे लीं जिनहन के चुटुकी में मीस के फोरल जासके ला (फ्रीयेबल होलीं)। अपेक्षाकृत रूप से नरम, आसानी से खोदाई आ कटाई कइल जा सके जोग चट्टान के मिस्र में खोदाई के 4000 BCE से उदाहरण मिले लें, इनर मंगोलिया में पाथर के इस्तेमाल से किलाबंदी के उदाहरण 2800 BCE से मिले लें। नरम चट्टान टफ के इस्तेमाल इटली में आ रोमन लोग द्वारा कई बिल्डिंग आ ब्रिज बनावे में भइल करे। मध्यकाल के यूरोप में संगमरमर के इस्तेमाल ब्यापक रूप से भइल आ ई बीसवीं सदी मेंभी पापुलर रहल बाटे।\nखोदाई भा खनन[संपादन करीं]\nखनन (माइनिंग) में पृथ्वी के खन के भूबिग्यानी पदार्थ में से कीमती खनिज निकाले में होला; ई ओर के रूप में भा नस चाहे सीम के रूप में मूल चट्टान में हो सके लें। एह टर्म के इस्तेमाल माटी हटावे खातिर भी होखे ला। चट्टान सभ के खन के निकालल जाए वाला खनिज सभ में बेस मेटल, कीमती धातु, लोहा,यूरेनियम, कोइला, हीरा, संगमरमर, ऑयल शेल, चट्टानी नमक, पोटाश आ कन्स्ट्रक्शन में कामे आवे वालापदार्थ प्रमुख बाड़ें। चट्टान के खनन के जरूरत अइसन पदार्थ हासिल करे खातिर कइल जाला जिनहन के खेती से न उपजावल जासके ला चाहे लैब में बनावटी तरीका से ना पैदा कइल जासके ला। खनन में कौनों भी किसिम के संसाधन के पृथ्वी के चट्टान सभ से खन के निकाले के संदर्भ में (उदाहरण खातिर, पेट्रोलियम, प्राकृतिक गैस, नमक आ इहाँ तक कि पानी) इस्तेमाल होला।\nखनन के काम पुरा-इतिहासी समय से होखत आ रहल बाटे। आधुनिक खनन में पहिले प्रोस्पेक्टिंग (खोजे अनुमान लगावे) के इस्तेमाल होला आ तय कइल जाला कि कहाँ कवन खनिज मिले के संभावना बाटे; लाभ के संभावना के एनालिसिस होला, जरूरत के मिनरल के खन के बहरें निकालल जाला आ अंत में ओह जगह के रिक्लेमेशन होला जहाँ एक बेर खनन के काम हो गइल होखे, जमीन के दुसरे किसिम के भूमि उपयोग में ले आइल जाला।\nखनन के काम के तात्कालिक आ लमहर समय में पड़े वाला निगेटिव परभाव हो सके लें, खनन ख़तम होखे के सालन बाद ई निगेटिव परभाव देखे के मिल सके लें। एह संभावित परभाव सभ के चलते दुनियाँ के अधिकतर देसन में रेगुलेशन बाने आ खनन के निगेटिव परभाव के मैनेज करे खातिर बेवस्था बनावल गइल बा।\n↑ Carmichael, Robert S. "Rock | geology" (in English). Britannica.com. Retrieved 2017-10-21.\nई भूआकृति बिज्ञान-संबंधी लेख एगो आधार बाटे। जानकारी जोड़ के एकरा के बढ़ावे में विकिपीडिया के मदद करीं।\nई भूबिज्ञान-संबंधी लेख एगो आधार बाटे। जानकारी जोड़ के एकरा के बढ़ावे में विकिपीडिया के मदद करीं।\n"https://bh.wikipedia.org/w/index.php?title=चट्टान&oldid=720609" से लिहल गइल\nभूआकृति बिज्ञान आधार\nएह पन्ना पर आखिरी बेर संपादन 12 मई 2022 के 23:14 बजे भइल रहल।


दिलीप जायसवाल के स्टार ऑफ़ एशिया अवार्ड से नवाजल गइल – Anjoria\nApr 27, 2014 दिलीप जायसवाल\nभोजपुरी फिलिमन के मशहूर निर्माता दिलीप जायसवाल के पिछला १९ अप्रैल के गोवा में इकनोमिक ग्रोथ सोसाइटी ऑफ़ इंडिया स्टार आट एशिया अवार्ड से नवजलसि. ई लाइफ टाइम अचीवमनेंट अवार्ड उनका बेहतरीन फिलिमन आ काम बदे दिहल गइल.\nदिलीप जायसवाल जब गोवा से मुंबई अइलन त फिल्म प्रचारक संजय भूषण पटियाला उनुका ला सम्मान भोज दिहलन.एह मौका प सभे लोग दिलीप जायसवाल के धाई देबे ला जुटल. अतिथियन में आशुतोष खरे, विकास सिंह, कृष्ण कुमार वैष्णवी, काजल रघानी, मनोज आर.पाण्डेय, राजकुमार आर.पाण्डेय, प्रदीप पाण्डेय ‘चिंटू’, पवन सिंह, मोनालिसा वगैरह लोग शामिल रहे.\nदिलीप जायसवाल हमेशा बढ़िया भोजपुरी फिलिम बनवले बाड़न जवना में हाल ही में रिलीज आ हिट फिलिम ‘देवरा बड़ा सतावेला’ आ ‘देवरा भइल दीवाना’ बतावे जोग बाड़ी सँ.


शुरू भइल सुगना – Anjoria\nशुरू भइल सुगना\nब्राउन आईज का बैनर में निर्माता निर्देशक अजय ओझा के फिल्म “सुगना” के दुसरका चरण के शूटिंग मुंबई में शुरू हो चुकल बा. एह फिल्म से भोजपुरिया आकाश पर एगो नया सूरज, माने कि आदित्य, चमके का तइयारी में बा. एह सूरज के नामे ह आदित्य ओझा आ फिल्म में उनुकर साथ दे रहल बाड़ी भोजपुरी के नयकी तारिका काजल राघानी. एह फिल्म में आदित्य के एक्शन आ इमोशन दुनु मिली देखे के. “सुगना” में आदित्य-काजल का अलावे राजीव दिनकर अउर कल्पना शाह के जोड़ीओ मुख्य भूमिका में बा. गुनवंत सेन के संगीत से सजल एह फिल्म के गीतकार फणीन्द्र राव आ लेखक राजेश पाण्डेय हउवन. फिल्म के बाकी कलाकारन में प्रमोद माउथो, गोविन्द खत्री वगैरह शामिल बाड़े. फिल्म के आखिरी चरण के शूटिंग अगिला हफ्ता से बिहार के छपरा में शुरू होखे जा रहल बा.\nभोजपुरी सिनेमा के मिलल कमाई के नया रास्ता


बिहार विधानसभा निजी विश्वविद्यालय विधेयक पास कइलसि – टटका खबर\nबिहार विधानसभा निजी विश्वविद्यालय विधेयक पास कइलसि\nआजु मंगल का दिने बिहार विधानसभा में बिहार निजी विश्वविद्यालय विधेयक, आर्यभट्ट ज्ञान विश्वविद्यालय संशोधन विधेयक, बिहार राज्य विश्वविद्यालय संशोधन विधेयक आ पटना विश्वविद्यालय संशोधन विधेयक के पारित कर दिहलसि. एह विधेयकन पर विपक्ष का ओर से मिलल संशोधन खारिज कर दिहल गइल. सरकार के शिक्षा मंत्री पी के शाही कहलन कि राज्य में निजी विश्वविद्यालय खुलला से एहिजा से विद्यार्थियन के बाहर गइल रुक जाई. जबकि विपक्ष एह विधेयकन के काला विधेयक बतावत कहलसि कि एहसे विश्वविद्यालयन के स्वायत्तता खतम हो जाई.


अनंत चतुर्दसी - विकिपीडिया\nहिंदू आ जैन लोग खातिर धार्मिक; अन्य लोग सांस्कृतिक रूप से मनावे ला।\nधर्मिल, भारत आ नेपाल, अन्य जगह जहाँ भारतीय लोग बा।\nगणपति बिसर्जन, अनंत (धागा के बनल गंडा) पहिरल, प्रार्थना, धार्मिक कार्य (देखीं पूजा, परसाद)\nभादो शुक्लपक्ष चतुर्दशी\nअनंत चतुर्दसी, अनन्त चतुर्दशी, अनंत चौदस या खाली अनत, हिंदू आ जैन लोग के एक ठो तिहवार हवे जे हर बरिस भादो महीना के अँजोरिया में चतुरदसी के मनावल जाला। अनत के दिने भगवान् विष्णु के "अनंत रूप" के पूजा होले। महाराष्ट्र में गणेश पूजा के समापन भी एही दिन होला आ गणेश जी के मूर्ती के बिसर्जन होला।\n1 जैन धर्म में\n2 हिंदू धर्म में\nजैन धर्म में[संपादन]\nजैन लोग खातिर ई एक ठो महत्व के तिहवार हवे। जैन लोग भादो महीना के आखिरी 10 दिन के पर्युषण परब के रूप में मनावे ला। ई परब अलग-अलग शाखा में कुछ मामूली अंतर के साथ सुरू होला आ कहीं भादो के अँजोरिया (शुक्लपक्ष) के चउथ से शुरू होला आ कुछ शाखा में पंचिमी से। चौथ के सुरू होखे पर ई अनत चौदस के खतम होला।\nहिंदू धर्म में[संपादन]\nहिंदू लोग, खास तौर पर भोजपुरी क्षेत्र में, एह तिहवार के विष्णु के अनंत रूप के पूजा करि के मनावे ला। दिन भर भुक्खल जाला आ दिन में पूजा कइल जाला आ कथा सुनल जाला। साँझ के बेरा बिना नून के खाना, आमतौर पर पूड़ी-खीर या पूड़ी-सेवई खाइल जाला। अनंत के पूजा में 14 गो पत्ता पर पूड़ी-खीर चढ़ावल जाला आ धागा के अनंत बनावल जाला जेह में खास बिधि से 14 गो गाँठ लगावल होल आ ई बिष्णु जी के चीन्हा के रूप में मानल जाला। सुशीला-कौण्डिन्य के कथा सुनल जाला।\nपूजा में एक ठो भरुका में पंचामृत रखल जाला जे क्षीरसागर के चिन्हा मानल जाला। एह में कुश के शेषनाग बना के रखल जालें आ ओह पर भगवान बिष्णु के प्रतीक के रूप में चौदह गाँठ वाला अनंत रखल जाला।\nअनंत चतुर्दशी महाराष्ट्र के गणेशपूजा के आखिरी दिन भी होला। एह दिन लोग गाजा-बाजा के साथ गणपति बिसर्जन खातिर निकले ला। गणेश जी के जवन मूर्ती चउथ के अस्थापित कइल गइल रहेले ओह के ले के लोग लग्गे के समुंद्र, नद्दी भा तालाब पोखरा में डुबा आवे ला। एही के बाद गणेश उत्सव के समापन हो जाला।\nएक ठो सुमंत नाँव के बाभन रहलें। उनुके मेहरारू दीक्षा से उनुके एक ठो लइकी सुशीला रहली। सुमंत के गुजर जाए के बाद दीक्षा दूसर बियाह करि लिहली आ लइकिया सुशीला के तरह-तरह के कष्ट देवे सुरू कइली।\nसुशिल्ला के बियाह कौण्डिन्य से भइल आ ऊ लोग जब घर छोड़ के जात रहल, एगो नदी के किनारे रुकल जहाँ कुछ औरत एगो पूजा करत रहलीं। एहीजे, सुशीला के एह नया पूजा के बारे में पता चलल। सुशीला के पुछले पर ऊ औरत सभ बतवली की ई अनत भगवान् के मनौती हवे।\nऊ लोग बतावल की अनत के बरत उठावे के बाद एक चउदह बरिस खातिर एक ठो धागा के बनल अनंत पहिरल जाला। ई एक ठो गंडा नियर होला जेकरा के औरत अपने बायाँ बाजू में आ मरद लोग दाहिना बाजू में बान्ह लेला। हर बरिस अनंत भगवान् के पूजा कइल जाला।\nई जानकारी मिलले पर सुशीलो ई बरत उठावे के फैसला कइली आ अनत भगवान के पूजा सुरू कइ दिहली। ऊ लोग के सुख समृद्धि में बढ़ती होखे लागल। एक दिन जब कौण्डिन्य उनुके बाँही में बन्हल अनंत देखलें आ पूरा बात जनलें तब ऊ एह बात पर बिगड़ के ओह धागा के छोर लिहलें आ आगि में फेंकि दिहलें। एकरे बाद बहुत दुर्दिन आ गइल आ अंत में कौण्डिन्य के बुझाइल की ई अनंत भगवान् के परकोप हवे। ऊ लोग फिन से पूजा सुरू कइल।\nकौण्डिन्य ई प्रण कइलेन की ऊ बहुत कठिन तपस्या आ पूजा करिहें जेवना से उनके अनंत भगवान के साक्षात दर्शन हो सके। ऊ जंगल में चल गइलेन आ उहाँ एक ठो आम के फर ले लदाइल फेड़ा देखलें जेह पर ढेर खानी कीड़ा लागल रहलें। एकरा बाद उनुके एगो गाई अपना बाछा के साथे लउकल आ एगो बैल जे घास के मैदान में बिना चरले खड़ा रहल। एकरा बाद ऊ दू गो झील देखलें जेवन एक दुसरा से जुड़ल रहलीं आ पानी के मेरवन होत रहे। एकरा बाद एक ठो हाथी आ गदहा देखाइल। ओह सभसे कौण्डिन्य अनंत के बारे में पुछ्लें। केहू के जबाब ना मिलले पर दुखी आ ब्यग्र हो के ऊ रसरी के फँसरी बना के आपन जान देवे खातिर तइयार भ गइलेन।\nतब कहीं से एक ठो बूढ़ ब्राह्मण अचानक आ गइलेन आ उनुके फँसरी निकाल के उनुकर हाथ पकड़ि के एक ठो गुफा में ले गइलें। सुरुआत में गुफा में बहुत अन्हार रहल बाकी धीरे-धीरे अंदर जाए पर बड़हन जगह में बहुत सारा लोग बइटल देखाई पड़ल। ऊहे ब्राह्मण, जे कौण्डिन्य के ले गइल रहलें, ओहिजे रखल सिंहासन पर बइठ गइलें आ उनुकी जगह कौण्डिन्य के साक्षात बिष्णू भगवान् के दर्शन भइल।\nकौण्डिन्य अपना पाप खातिर बिष्णु से माफ़ी माँगलें। बिष्णु जी उनके 14 बरिस के बरत लेवे के कहलें जेकरा से उनुके सभ पाप कटी आ सुख समृद्धि आई। एकरा बाद बिष्णू जी रास्ता में लउकल सगरी चीज के मतलब बतवलें। आम के पेड़ पिछला जनम में ब्राहमण रहल जे बहुत ग्यानी रहलें लेकिन केहू के आपन ज्ञान न दिहल। गाई पृथिवी रहली। बैल साक्षात धर्म। दुन्नों झील दू गो बहिन रहली जिनके सगरी संपत्ति एक दुसरे पर खरच होखे। गदहा क्रूरता आ क्रोध के चीन्हा रहल आ हाथी कौण्डिन्य के खुद के घमंड रहल। बिष्णू जी एह सभ चीन्हा सभ के मतलब बतवलें।\n↑ Manish Verma (2013). Fasts and Festivals of India. Diamond Pocket Books (P) Ltd. पप. 48–. ISBN 978-81-7182-076-4.\n↑ Bhāratīya grāma. Vāṇī Prakāśana. 1996. पप. 104–. ISBN 978-81-7055-465-3.\n↑ Dr. Bhojraj Dwivedi (27 अक्टूबर 2014). Religious Basis of Hindu Beliefs. Diamond Pocket Books Pvt Ltd. पप. 144–. ISBN 978-93-5165-092-8.\n↑ Jonathan P. Parry (7 July 1994). Death in Banaras. Cambridge University Press. पप. 212–. ISBN 978-0-521-46625-7.\n"https://bh.wikipedia.org/w/index.php?title=अनंत_चतुर्दसी&oldid=645538" से लिहल गइल\nभादो महीना के तिहुआर\nभारत के धार्मिक तिहुआर\nनेपाल के धार्मिक तिहुआर


‘तोहरा से प्यार हो गइल’ के मुहर्त – Anjoria\nपिछला दिने राम फ़िल्म स्टूडियो के बैनर में बने जात फिलिम ‘तोहरा से प्यार हो गइल’ के मुहर्त भइल. अगिला महीना से एकर शूटिंग होखे वाला बा. निर्देशक बाड़न इरफ़ान खान. गीत संगीत संजीत कुमार निर्मल, सुरेश साहनी, आ प्रदीप रंजन दिहले बाड़न. एहमें कुल नौ गो गाना रही.\nप्रतापगढ़ के राज यादव जे गायक से नायक बनल बाड़े एह फिलिम के मुख्य किरदार करीहें. इनकर पहिल एलबम ‘भऊजी कर द गवनवा’ बहुते सफल भइल रहे. बढ़िया आवाज वाला राज यादव पहिले गायकी से दिल जीतले आ अब नायक बन के अपना जिला के नाम रोशन कइल चाहत बाड़न.\nअउरी कलाकारन में अलिसा नरोने, शिवानी मिश्रा, भानु प्रिया आ नम्रता बाड़ी. गाना राज यादव, अलका झा, किरण मिश्रा, अपर्णा आ पूजा के आवाज में बावे.\nनिर्माता राजेश यादव अपनही हउवें. . मुख्य कलाकार -राज यादव, अलिसा नरोने,शिवानी मिश्रा ,भानु प्रिया ,नम्रता.


भोजपुरी लघुकथा "पोसपूत" | जोगीरा\nHome भोजपुरी साहित्य भोजपुरी कथा-कहानी भोजपुरी लघुकथा “पोसपूत”\nभोजपुरी लघुकथा “पोसपूत” के लेखक संतोष पटेल जी\nलाल बाज़ार के बड़का कूड़ाघर के लगे मेहरारुन के भीड़ लागल रहे, कूड़ा में फेंकल एगो जियत बच्चा के देखे ला. जवन रोअत रहे. इ खबर आग लेखा आसपास के मोहल्ला में पसर गईल रहे. मेहरारू सन झुमेटा के झुमेटा बन्हले उहाँ ओ बचवा के देखे पहुंचत रहली सन. नवका टोला बगले में रहे उहो से मोहल्ला के सबसे बुढ बाचो काकी के संगे अउरो मेहरारु अइली सन. कूड़ा में पडल बच्चा के देखे ला, बचवा के देखते बाचो काकी खिसिया के चिल्लाइल अंदाज में कहे लागली – “केतना सुन्नर लइका बा, हई देखबे रे गोपाल बो! हई गोर कपिल, करिया कुच कुच बा मुड़ी में, हई भटकोंवा लेखा आँख! ना जानी कवन जुहनढहना, मारकीलगौना, पदना के बेटा कठकरेज रहे जवन हई जनमुआ लइका के बहरना पर फेंक दिहलस, ओकरा हिरदया में तनिको दया माया ना रहे, आ उ कइसन महतारी बिया रे! उ मुंहझौसी जवन अइसन फुल नियर बच्चा के फेंकवा दिहलस,”\nबाचो काकी के संगे गोपाल बो, चन्द्रिका बो, मनोहर बो, अउर भर मोहल्ला के मेहरारु आईल रहली सन. चन्द्रिका बो झप से बचवा के गोदी में उठा लेली आ आपन अंचरा से तोप के चल पडली अपना घर खातिर. बाचो काकी कहली – रे चाद्रिका बो ! जाए दे, तू बड़ा निक काम कइले ह . चल भगवान तोहर गोदी भर देलें . चन्द्रिका बो बड़ा खुश आ निहाल, जइसे दुनिया के सभ ख़ुशी मिल गईल होखे!\nचन्द्रिका सुगौली बाज़ार के एगो लमहर गल्ला के महाजन रहलें. दू गो बेटी के बाप चन्द्रिका दान पुन, पूजा अष्टजाम, बोलबम जाए आ कन्या विवाह में भा अउर जग परोजन में देह से , नेह से, पइसा से, भाव से लागल रहत रहस बाकिर उनका मेहरारू के एक बेटा के लालसा लागल रहत रहे. चन्द्रिका आ उनकर मेहरारू आपन बेटियन के खूब ध्यान राखस संगही आपन एह नया मेहमान के जेकर नाम रखायिल ‘ विजय’. चन्द्रिका के कुछ बिमारी रहे ओहसे उ हमेशा अस्वस्थ रहत रहले आखिर एक दिन उनका फालिस मार देलस जेकरा चलते उनकर दोकानदारी कमजोर पड़े लागल. मालिकाव चन्द्रिका बो के हाथ में आ गईल.\nसमय के चक्कर चलत रहेला, देखत देखत चन्द्रिका बो आपन बेटियन के शादी बिआह पैसावला लमहर घर खानदान खोज के कर दिहली. विजय के बचपन में खूब लाड दुलार मिलल, चन्द्रिका के देह गिरला के बाद जानी काहे चन्द्रिका बो के मन विजय के ओर से उचट गईल. चन्द्रिका के बेमारी के बहाना बना के विजय के घर के लगे के स्कूल में नाव लिखा दिआइल फेर का गवे गवे उ टहलुआ के काम करे लगले. नगदे छरहर हो गईल रहलें, कमें उमिर के उनकरो बिआह हो गईल आ अब घर में एगो अउर टहलुआ बढ़ गईल आनि की विजय के घरवाली.\nहेने चन्द्रिका बो सब धन आपन बेटीयन भीरी ठेकावे लगली, उनकर नियत में खोट साफ़ लउकत रहे. चन्द्रिका के जिनगी जबले रहल विजय के हालत त ठीक रहल बाकिर उनकर मउगत के बाद से चंद्रिका बो अउर कलाबिन हो गईल रहली, कम उमीर के विजय के मेहरारू पर जुलुम करे लगली, जुलुम अइसन की एक दिन विजय बो के पागल खाना जाए के पड़ी गईल. एतने ना विजय बो के चन्द्रिका बो हरेक रोज मारस पिटस. एक रोज विजय पूछ लेलस – माई रे ! हई हमरा मेहरारू के काहे मारत बाड़े. एही बात पर खिसिया के आँख लाल पियर करत चन्द्रिका बो विजय के घर से छांट देली. चन्द्रिका बो बेटियन के घर घर घूमत बाड़ी.\nआखिर एक दिन विजय के मेहरारू पुछए लेली – ऐ जी ! अम्माजी काहे हमनी साथे अइसन व्यवहार करत बानी.\nविजय कहले – पोसपुत हई नु ! एही से…\nभोजपुरी लघुकथा “पोसपूत”, लेखक: संतोष पटेल\nपिछला लेखभोजपुरी साहित्य के पुस्तको की पहली प्रदर्शनी उम्मीद से अधिक सफल\nअगिला लेखअब ना करे मोर मनवा करे के मजूरी\nश्री भिखारी ठाकुर जी अकादमी सम्मान से सम्मानित


भोजपुरी भाषा आंदोलन गीत के दिल्ली में भइल विमोचन – Anjoria\nMarch 4, 2018 Editor खबर, देश आ समाज, सरोकार 0\nजब तक मान्यता ना मिल जाई लड़ाई जारी रही – भोजपुरी जन जागरण अभियान\nभोजपुरिया जन मानस के दिल मे घर कर रहल बा भोजपुरी भाषा आंदोलन गीत\nभोजपुरी भाषा आजु बहुत समृद्धशाली भाषा बिया. एकर पटल बहुते व्यापक बा. बाकिर दुर्भाग्य के बात बा कि अबही ले भोजपुरी भाषा के भारतीय संविधान के अठवीं अनुसूची में शामिल नइखे कइल गइल. भोजपुरी जन जागरण अभियान पूरा राष्ट्र का स्तर पर भोजपुरी के संविधान में शामिल करावे खातिर संघर्षरत बा. एही 21 फरवरीए के अठवाँ धरना प्रदर्शन दिल्ली के संसद मार्ग पर कइल गइल, जवना में देश के हरेक भोजपुरिया इलाका से भोजपुरी भाषी शामिल भइले.\nएही आंदोलन के क्रम में सुप्रसिद्ध लोकगायिका कल्पना पटवारी अपना आवाज में भोजपुरी भाषा आंदोलन गीत के गाके भोजपुरी आंदोलन में जान फूंक दिहली. 25 करोड़ भोजपुरी भाषा भाषियन के आवाज के अपना गायकी से बुलंद कइली.\nएह गीत के विमोचन दिल्ली के राजनगर, पार्ट-2, पालम में भोजपुरी जन जागरण अभियान के राष्ट्रीय अध्यक्ष संतोष पटेल के आवास पर भइल. एह गीत के गीतकार भोजपुरी के आदि कवि कबीरदास आ बेतिया के सुविख्यात कवि गीतकार डॉ गोरख प्रसाद मस्ताना जी बानी. एह गीत के बहुते सराहल जा रहल बा आ कमे समय में बहुते लोकप्रिय हो गइल बा भोजपुरी भाषा आंदोलन गीत.\nविमोचन कार्यक्रम में खुद गायिका कल्पना पटवारी आ गीतकार डॉ गोरख प्रसाद मस्ताना जी उपस्थित रहीं. विमोचन कार्यक्रम के दौरान कल्पना भोजपुरी भाषा से जुड़ल कई तथ्यन पर चर्चा कइली आ साथे साथ भोजपुरी के संवैधानिक मान्यता का सवालो पर आपन बात रखली. कल्पना पटवारी बतवली कि हम भिखारी ठाकुर के गीतन पर लगातार काम कर रहल बानी.\nओहिजे डॉ गोरख प्रसाद मस्ताना जी कहनी कि – भोजपुरी जन जागरण अभियान के द्वारा चलावल जा रहल भोजपुरी के संवैधानिक मान्यता के लड़ाई में रउआ भोजपुरी भाषा आंदोलन गीत के गा के भोजपुरियन में जोश भरे के काम कइले बानी. एह आंदोलनात्मक सहयोग खातिर बहुत बहुत आभार बा.\nभोजपुरी जन जागरण अभियान के राष्ट्रीय अध्यक्ष संतोष पटेल के कहनाम रहे कि – भोजपुरी जन जागरण अभियान भोजपुरी भाषा के संवैधानिक दर्जा खातिर लगातार धरना प्रदर्शन के माध्यम से आंदोलन चला रहल बा आ जब ले मान्यता नइखे मिल जात तब तक लड़ाई जारी रही.\nएह अवसर पर मुख्यरूप से धनंजय कुमार सिंह, मनोज कुमार सिंह, संजय ऋतुराज, अभिषेक भोजपुरिया, अनुज कुमार तिवारी, राकेश कुमार सिंह, मुकुल श्रीवास्तव, विजय लक्ष्मी उपाध्याय, पल्लवी सिंह, मंजु कुमारी, हर्ष आर्यन, शुभ के अलावे अउरिओ लोग उपस्थित रहल.


आजु पहिली तारीख हऽ – Anjoria\nआजु पहिली तारीख हऽ\nJun 8, 2010 कहानी, भोजपुरी\nरातिभर दुनु परानी सुति ना पउवींजा. करवट बदलत अउर एन्ने-ओन्ने के बाति करत कब बिहान हो गउए, पते ना चलुवे. सबेरे उठते मलिकाइन चाय बना के ले अउवी अउर कहुवी की जल्दी से तइयार होके आफिस चलि जाईं. हम कहुँवी की अरे आफिस त9बजे खुली, अबे साते बजे आफिस जाके का करबि. गेटे पर बइठि के माछी मारबि का?\nहमार इ बाति सुनि के मलिकाइन कहली की रउरों कुछु बुझाला ना. आरे आजु पहिली तारीख ह नु जी. अबेर क के जाइबि त पता ना तनखाह मिली की ना. हम कहनीं की अबेर से जाईं जाहें सबेर से, तनखाह त मिलबे करी. हमरी एतना कहते मलिकाइन खुश हो गइली अउर कहली – त तनि आफिस से आजु जल्दिए लवटबि अउर हमरा खातिर एगो झुल्ला ले ले आइबि. महीनन से हमार झुल्ला फाटि गइल बा अउर लइकवो गाड़ उघाड़े घुमऽता. अउर हाँ, आवत साथे दुकानदारो के हिसाब-किताब कइले आइबि. दु महीना से उनकर हिसाब नइखे दिआइल. अबहिन मलिकाइन एतना कहते बारी तवले कहिं माइयो खाँसत चलि आइल, अउर कहलसि की बाबू पइसा बँची त तनि खाँसी के दवाई ले ले अइहऽ. खाँसत-खाँसत लागऽता की परान निकलि जाई.\nनहा-धोके हनुमानजी के अगरबत्ती देखवले की बाद हम आफिस खातिर निकलनी. अबहिन दुआरी के ज्यों बाहर अइनी तवले कहीं मकानमालिको भेंटा गइने. हमके देखते मकानमालिक कहि बइठने की मुकुरधुनलाल, ए महीना में किराया बढ़ा के दिहऽ नाहीं त दुसर रुम खोजि लिहऽ. हम कुछ किराया बढ़ावल सँकारि के आफिस की ओर चलि देहनी.\nआफिस में पहुँचि के हम आपन तनखाह लेबे खातिर बड़े बाबू की लगे गइनी त बड़े बाबू हमके एगो लिफाफा पकड़ा देहने अउर एगो कागज पर साइन करा लेहने. जब हम लिफाफा खोलनी त ओमे6हजार5सौ 45 रुपया रहे. रूपया के बार-बार गिनले की बाद हम बड़ेबाबू से पुछनि की बड़ेबाबू ए बेरी त तनखाह जेतना मिले के चाहीं ओसे3हजार कमे बा. पिछला महीना में त हम बहुत ओटिओ-सोटी कइले रहनीं. बड़ेबाबू हँसने अउर कहने की मुकुरधुनलाल पिछला महीना में अपनी लइकी के सादी खातिर जवन तूँ पचास हजार रूपया के कर्ज खातिर आवेदन कइले रहलऽ उ पास हो गइल बा अउर एक-दू दिन में मिल जाई पर हाँ एही महीना से ओ कर्ज के भरे खातिर दु-दु हजार रुपया हर महीना तहरी तनखाह से कटल सुरु हो गइल बा. अउर हाँ पिछला महीना में जवन तूँ 1 हजार रूपया हमसे उधार लेले रहलऽ अपनी लइका के दवाई खातिर हम उहो काटि ले ले बानी.\nखैर पइसा भरल उ लिफाफा ले के हम अपनी सीटे पर जा के बइठि गइनी अउर अपनी पाकिट में से कुछ पुरजा निकलनी. एगो पुरजा में लइकिनी की सादी में खरच होखेवाला हिसाब रहे जवने में कुल टोटल नीचे 1 लाख 35 हजार लिखल रहे. ओ पुरजा के निकालि के हम अलगे ध देहनी अउर दुसर पुरजा निकलनी जवने में कुछ और हिसाब-किताब रहे. उहो लगभग 7-8 सौ के खरच रहे. ओ बेरा हमरी दिमागे में बहुत कुछ चलत रहे. हम सोंचत रहनि की दिकिर-सीकिर हमार काम त चलते रहल हऽ ए पहिली तारीख की अइले बिना कवन आकाज रहल ह.\nसाझीखान आफिस से निकलले की बाद हम सीधे राशन की दोकानि पर गइनी अउर दुकानदार से कहनी की तोहार हिसाब-किताब हम अगिला महीना पूरा बराबर क देइबि अबहिन तूँ हई तीन हजार रूपया रखि ल. दुकानदार तनि-मनि नाकुर-नुकुर कइले की बाद उ तीन हजार रूपया रखि लेहलसि. फेर हम मकानमालिक से मिली के 2500 रूपया दे देहनि पर मकानमालिक के इ धमकी मिलल कि अगिला महीना से हमके अगर 3000 ना देबऽ त दूसर ठौर-ठिकाना खोजि लिहऽ.\nअपनी भागि पर हँसत हम घरे पहुँचनि अउर एक हजार रूपया मलिकाइन की हाथ पर धरते कहनी की तूँ अपना खातिर एगो झुल्ला ले लिह अउर माई खातिर दवाई. अउर हाँ तनि आपन हाथ रोकि के खरच करिहऽ काहें कि बाकी पइसा में पूरा महीना साग-भाजी, दवा-बिरो के काम चलावे के बा. हमरी एतना कहते मलिकाइन कहलि की का अबहिन लइकवा गाड़उघाड़े घुमी? हम कहनी अबहिन ओकर उमिरिए का बा. सातो बरिस त नइखे. हमनीजान त 12 बरिस ले एगो भगई पहिनी के काम चला लेहनी जाँ.\nएतना सब कइले-धइले की बाद हम अपनी पाकिट में हाथ डालि के बाकी बँचल 45 रूपया के कस के मुट्ठी में पकड़ि लेहनी अउर सोंचनी.. ए में त हम खूब आराम से महीना भरि अपनी चाय-पान के काम चलाइए लेइबि अउर हम फेन से निकालि के ओ पइसा के गिने लगनी, अरे इ का इ त 45गो ना पनरहे गो बा. काफी दिमाग पर जोर देहले की बाद हमार चेहरा खुशी से दमक उठल जब हमरि दिमागे में आइल की आफिस से निकलत समय एगो जरूरतमंद पुरनिया मेहरारू के हम 30 रूपया दे देले रहुवीं जवन हमरी आफिसे की सामने भुजा-भरी के छोट-मोट दोकानि चलाके आपन पेट भरेले.\nआज राति हम दुनु परानी फेन से ना सुति पवनी जाँ एही सोंच-विचार में कि इ पहिली तारिख त बीती गइल अब अगिलका पहिली तारीख फेनु कब आई…\n6 thought on “आजु पहिली तारीख हऽ”\nsach me pahili taarikh bahute ajeeb ha . jab aawela tab khushi aur utsaah leke\naawela aur jab jala tab bebasi aur intajaar de ke jaala.


पवन सिंह आ संजय पांडे के ‘बजरंग’ मुंबई चहुँपल – Anjoria\nबिहार में सफलता के जश्न मनावत पवन सिंह अभिनीत फिल्म ‘बजरंग’ अब मुंबईओ में हंगामा मचावे आ गइल बिया. एह फिल्म में पवन सिंह के एक से बढ़के एक हैरत अंगेज रूप देखे के मिलत बा दर्शकन के.\nगुरुजी फिल्म्स इंटरनेशनल का बैनर में बनल एह फिल्म के निर्माता जे.पी. सिंह, निर्देशक नंद किशोर महतो आ मुख्य कलाकार पवन सिंह, अक्षरा सिंह आ संजय पांडे हउवें. गीत जहांगीर आरजू, मुन्ना दूबे अउर विनोद पासवान के लिखल, संगीत ओम झा के रचल, एक्शन निर्देशन जग्गू सेठ के, नृत्य निर्देशन कानू मुखर्जी के आ कहानी संतोष मिश्रा लिखल,\nएह फिल्म में खलनायक संजय पांडे के रौद्र रूप देखे वालन के साँस रोक देत बा त सीमा सिंह के डांस मदमस्त कर देत बा. जय सिंह, उमेश सिंह अउर देव सिंह के अलावा एह फिल्म में मास्टर वरुण सिंह अपना अपना अभिनय के लाजवाब जलवा देखवले बाड़ें.\nआवे वाली फिल्म "गलवा तोहार टमाटर हौ गोरिया"


दौडनगर (म) - वार्ड नो.10 - यूनियनपीडिया, अर्थ वेब विश्वकोश\nदौडनगर (म) - वार्ड नो.10\nदौडनगर (म) - वार्ड नो.10 में भारत के बिहार राज्य के अन्तर्गत मगध मण्डल के औरंगाबाद जिले का एक गाँव है। बिहार के जिले .\nनई!!: दौडनगर (म) - वार्ड नो.10 और बिहार · और देखें »\nनई!!: दौडनगर (म) - वार्ड नो.10 और भारत · और देखें »\nनई!!: दौडनगर (म) - वार्ड नो.10 और मगध प्रमंडल · और देखें »\nनई!!: दौडनगर (म) - वार्ड नो.10 और मैथिली भाषा · और देखें »\nनई!!: दौडनगर (म) - वार्ड नो.10 और हिन्दी · और देखें »\nनई!!: दौडनगर (म) - वार्ड नो.10 और औरंगाबाद, बिहार · और देखें »\nनई!!: दौडनगर (म) - वार्ड नो.10 और उर्दू भाषा · और देखें »


बदलत-समय – Anjoria\nमार्च 25, 2021 अशोक द्विवेदी, कविता, बदलत समय, भोजपुरी\nभइल आजु शहरी\nगँउवाँ का बिचवाँ में\nसून परल बखरी !\nघरनी ले पुतवे का छोह में धधइली\nपूत का गदेलन में जाइ अझुरइली\nबुढ़ऊ के बहरी क\nझाँय-झाँय कोठरी !\nहँसे-खिलखिलाये क सोर न सुनाला\nअँगना-दलान क’ समान भुइलियाला\nतनिको अन्हारा में-\nसाँप लगे रसरी !\nबुढ़ऊ का पोवसु, पिसान ना सनाला\nलपसी प’ जून भा कुजून कट जाला\nपहिले असान रहे\nसतुई क लबरी !\nकेकरा से भितरा क पीर बतियावें\nमनगुपते दुखवा के रोज महटियावें\nघरवा क मोह भइल\nजिउवा क फँसरी !\nछोड़ल न जाय घर गाँव खेत बारी\nजिनिगी भर सेवलन ऊ होई गइल भारी\nपुरखन क पगरी\nबुझाय आज लुगरी !\nबखरी – बँगला/घर-दुआर-बैठका,\nगदेलन – लड़िकन,\nभुइलियाला – सड़न के बाद फफूँद लगना,\nलबरी – गाढ़ घोल,\nसेवलन – संचित करना,\nलुगरी – लूगा – (बे जतन की सिकुड़ी हुई साड़ी)


क्रेयोन शिनचैन - विकिपीडिया\nक्रेयोन शिनचैन (जापानी: クレヨンしんちゃん, Hepburn: Kureyon Shin-chan), जेकरा शिनचैन नांव से जानल जाला, योशितो उसुई के लिखल एगो जापानी मांगा हऽ। एमे शिन्नोसुके "शिनचैन" नोहारा नांव के एगो पाँच बरिस के लइका, ओकर पिता,माई, बहिन आ ओकर संघतिया के कहानी हटे। एके जापान के कासुकाबे नगर के देखावल गइल बा।\nशिनचैन पहिलका बेरा 1990 मे मांगा एक्शन नांव के एगो साप्ताहिक मैगज़ीन मे छपल रहे। योशितो उसुई के मुअला के चलते असल मांगा के 11 सितंबर 2009 के बन करे के पड़ल। नयका मांगा 2010 मे न्यू क्रेयोन शिनचैन नांव से चालू भइल ((新クレヨンしんちゃん, Shin Kureyon Shin-chan)। एकर एनिमे बनल 1992 मे चालू भइल जे आज ले चलऽता आ तीस से बेसी भासा मे आ चुकल बा। ई 45 देसन मे देखावल जा चुकल बा, आज ले 1007 गो एपिसोड आ 26 गो फिलिम बनल बा। अभी ले 27.5 करोड़ गो मांगा बेचाइल बा।\nजापान के एगो रेलगाड़ी जेपे क्रेयोन शिनचैन बनल बा\nएकर असल मे ढेर सभ मजाक चाहे चुटकुला अईसन बा जेमे सही भासा के परजोग नइखे कइल गइल। एहिसे अईसन लोग जे जापानी ना जाने उ लोग एकर मजाक के बुझ ना पावेला। कोनो कोनो के तऽ दोसर भासा मे अनुवादो ना कईल जा सके। कुछो निश्चित वाक्य चाहे कहाउत लगभग हरमेशा कुछो काम के संगे होला; एमे से कए गो वाक्य सभ के निश्चित जबाब होला। एकरे चलते अईसन देखे के मिलेला जे शिनचैन कए बेरा आपन माई बाबू के लगे ओह घड़ी के हिसाब से गलती वाक्य के परजोग करेला; जइसे की; जब शिनचैन घरे आवेला तऽ "Welcome Back" (भोजपुरी: स्वागत बा; जापानी: おかえりなさい; "okaeri nasai") बोलेला; बलुक ओकरा "I am home" (भोजपुरी: हम घरे आ गइनी; जापानी: "ただいま" "Tadaima") बोले के चाहीं। अनुबाद करे मे एगो अउरी परेसानी ओनोमेटोपोइक (अईसन शब्द जेकर उच्चारन ओकर माने बतावेला; जइसे घड़ी के आवाज खाती टिक टिक शब्द) जापानी शब्दन के उपजोग से जनमेला।\nकुछू अउर हसे वाला बात जे श्रृंखला मे दोहरावल जाला, ऊ सभ अधिक सार्वभौमिक (सभ जगहा एके लेखा) गुन के होला, जइसे अईसन काम सभ जेकरा से लोग हसे (जैसे चॉपस्टिक से बरफ खाइल) चाहे, लइका होला के बादो, सेयान लेखा बोलल। बाकिर तबो, बहुते सभ चिझ के बुझ के सराहे ला जापानी संस्कृति आ/चाहे भासा के समझ होखे के चाहीं; जइसे की, शिनचैन के "मिस्टर एलीफैंट", भले इ बुझा जाला बाकिर, एकर संबंध एगो लइकन सभ के जापानी गीत "ज़ो-सान" (ぞ さ さ ん) से बा। शिनचैन हमेसा अपना से बड़ सुन्नर लइकी सभ के देख के पगला जाला, आ एकरा मे बेसी हसि तब आवेला जब शिनचैन छोट लइका लेखा ई लोग के लोभावे के कोसिस करेला, जइसे कि ऊ लोग से पूछ के (खराब ढंग से) "का तोहरा शिमला मिर्च पसन बा?" (ー き マ ー 好 ー?)। शिनचैन अपना से बड़ लोग से नीमन से ना बतियावे, जइसे की, खिसियाह लोग से पूछ के की "पुलिस लगे तू कतना बेरा गइल बाड़ऽ?" चाहे बुढ़ लोग से पूछ के की "तू कय बरिस के बाड़ऽ?"।\n"https://bh.wikipedia.org/w/index.php?title=क्रेयोन_शिनचैन&oldid=722533" से लिहल गइल